Diplomatic Magazine | سلێمانی چۆن رزگاری دەبێت له 27 ملیار دۆلار قەرزەکە؟\nهەروەها زۆنی زەرد لێی سودمەند بووە، و شەقامی ١٠٠ مەتری و ١٢٠ مەتری کراوە، و ١٥٠ مەتریش کار تێیدا بەردەوامە. بەڵام ئەو پارەیەی بۆ شەقامی ١٠٠ مەتری سلێمانی دانرابوو، درا بە موچە.\nبۆ دەبێت پارە و خزمەت و خۆشگوزەرانی تەنها بۆ ئەوان بێت، بەڵام لە قەرزدانەوە و بێموچەییدا بمانکەن بە شەریک. ئەگەر کیانێک هەیە ناوی هەرێمی کوردستانە و لە چەند پارێزگایەکی یەکسان پێکهاتوە، دەبێت لە خۆشی و ناخۆشیدا هاوبەش بین، نەک خۆشی بۆ لایەک بێت و لە ناخۆشیدا شەریک بین.\nبۆ دەبێت پارێزگاکانی سلێمانی و هەڵەبجە و ئیدارەکانی گەرمیان و ڕاپەڕین قەرزی ئەوان بدەنەوە؟!\nبۆ دەبێت ئێمە باجی هەڵەی ئەوان بدەین؟!\nئەوان ڕێکەوتننامەیان کردوە، با خۆیان قەرزەکانیان بدەنەوە. ئێمە لە ڕێی جێبەجێکردنی فیدرالیەتی پارێزگاکان و دروستکردنی هەرێمی سلێمانیەوە دەتوانین خۆمان ڕزگاربکەین لەو قەرزە نابەجێیانەی پارتی کە لە ڕێی حکومەتی هەرێمەوە کردویەتی و کەس نازانێت چی لەم پارانە کراوە؛ ئێستا دەیانەوێت هەموو کورد باجی هەڵەکانیان بدات.\nلەم سنورەدا حکومەت ٢ ملیار دۆلار قەرزاری دانە گازە. ڕاستە بیرە گازەکان لەم سنورەدایە، بەڵام ڕێکەوتننامەکە حکومەتی هەرێم کردویەتی. ئەگەر هەرێمی سلێمانی دروست ببێت، دوو گریمانە هەیە. یەکەمیان دەبێت حکومەتەکەی پارتی قەرزەکە بداتەوە. دووهەمیان کە گریمانە خراپەکەیە ئەوەیە کە هەرێمی سلێمانی قەرزەکە بداتەوە. گریمان حاڵەتی دووهەم ڕوودەدات، هێشتا دانەوەی ٢ ملیار باشترە لە دانەوەی ٢٧ ملیار دۆلار. پاش چەند ساڵێک بەرهەمی گازی چەمچەماڵ دەتوانێت قەرزەکەی بداتەوە و بکەوێتە ئەوەی خزمەتی چەمچەماڵ و ئەم سنورەش بکات.\nکەی ئەوان قەرزەکەیان دایەوە و ئێمەش ژێرخانی ئابوری خۆمان پێشخست، ئەوکات دەکرێت ئەم دوو هەرێمە یەکبگرنەوە، بەڵام لەسەر بنەمای فیدرالیزم و لامەرکەزیەت، کە هەر پارێزگا و قەزا و ناحیەیەک دەسەڵات و داهاتی تەواوی خۆی لەبەردەستدابێت.\nلامەرکەزیەت بۆ قۆناغێک باش بوو کە حکومەت پارەی هەبوو، بەڵام لەم قۆناغەدا لامەرکەزیەت سود و ئەرزشی نەماوە، چونکە حکومەتی هەرێم پارەی نیە تا دابەشیبکات بەسەر پارێزگا و قەزا و ناحیەکاندا. لە ئێستادا باشترین چارەسەر فیدرالیەتی پارێزگاکانە، واتە پارێزگاکانی سلێمانی و هەڵەبجە و ئیدارەکانی گەرمیان و ڕاپەڕین ببن بە هەرێمێک و گەشە بە ژێرخانی ئابوری و کەرتەکانی کشتوکاڵ و پیشەسازی و گەشتوگوزار بدەن.\nکاک نەوشیروان لە دواهەمین کۆبونەوەیدا پێش کۆچی دواییەکەی ئاماژەی بەوەدا کە خەباتی پەرلەمانی کەوتۆتە ژێر پرسیارەوە، بە واتایەکی تر گۆڕانکاری لە ھەولێرەوە ناکرێت، کەواتە باشترین چارەسەر جێبەجێکردنی فیدرالیەتی پارێزگاکانە، کە بژاردەیەکی مامناوەند و گونجاوە بۆ ئەوەی لە تەسلیمبون بە پارتی یان شەڕی ناوخۆ ڕزگارمان بکات.


لەگەڵ ڕووداوەکاندا: ململانێی نابەرابەر لە هەڵبژاردنی سەرۆکایەتی ئێراندا\nئەنجومەنی نیگەهبان لە کۆماری ئیسلامی ئێران لە سەرجەم ئەوانەی خۆیان بۆ پۆستی سەرۆکایەتی وڵاتەکە کاندید کردبوو تەنها 7 کەسیان پەسەند کرد تا ببنە کاندیدی فەرمی بۆ هەڵبژاردنەکەی مانگی داهاتووی سەرۆکایەتی ئێران.\nیەکێک لەوانەی ئەندامانی ئەم ئەنجومەنە هەڵنەبژێردراوە پەسەندی کردووە، ئیبراهیم ڕەئیسی، سەرۆکی دەسەڵاتی دادوەریی ئێرانە.\nڕەئیسی، وەک سەرچاوەکانی ناوخۆی ئێران و هەروەها ئاژانسە جیهانییەکانی هەواڵ ئاماژەی پێدەکەن، لە ساڵی 1988دا هاوکاتی کۆتاییهاتنی شەڕی 8 ساڵەی عێراق ئێران، پەیوەندییەکی ڕاستەوخۆی هەبووە بە دۆسێی لەسێدارەدانی بە کۆمەڵ لە ئێراندا؛ وەک جەختی لێدەکرێتەوە نزیکەی 5000 کەس لە نەیاران و جودابیرانی کۆماری ئیسلامی ئێران کۆمەڵکوژ کراون.\nئیبراهیم ڕەئیسی، لەوکاتەدا جێگری دادپارێزی گشتی بووە، بەشداریش بووە لەو دادگاییانەی لە زیندانەکانی ئەڤین و گەوهەردەشت دەکران.\nلە فلیمێکی ڤیدیۆییدا کە ساڵی 2016 دزە دەکات و بڵاودەبێتەوە؛ لە بەشێکی ئەو ڤیدیۆیەدا، ئیبراهیم ڕەئیسی لەگەڵ ئایەتوڵا حوسەین عەلی مونتەزیری قسە دەکات. لەسەر ئەو کۆمەڵکوژییە، مونتەزیری بە ڕەئیسی دەڵێت "ئەوەی کراوە گەورەترین تاوانە لە مێژووی کۆماری ئیسلامی ئێراندا."\nڕەئیسی پاش هەوڵە زۆرەکانی تا پۆستی سەرۆکی ئێران بەدەست بێنێت لە ساڵی 2017دا، بەڵام شکستی هێنا و هەر لە هەمان ساڵدا، بە بڕیاری ئایەتوڵا خامنەئی، پۆستی سەرۆکی دەسەڵاتی دادوەریی ئێرانی پێدرا.\nپێشدەچێت ئایەتوڵا عەلی خامنەئی، ڕابەری باڵای کۆماری ئیسلامی ئێران کاندیدکردنی ڕەئیسی بەلاوە پەسەند بێت.\nهەر لە ئێستاوە باس لەوەدەکرێت ئەگەری سەرکەوتنی ڕەئیسی لەم هەڵبژاردنەدا زۆرە؛ وەک دەگوترێت بە پلەی یەکەم چونکە دڵخوازی ئایەتوڵا خامنەئییە و بە پلەی دووهەمیش لەناو توندڕەوانی کۆنەپارێزی ئێرانیدا پشتیوانی دەکرێت؛ بە پێچەوانەی کاندیدەکانی ترەوە وەک، سەعید جەلیلی، موحسین ڕەزایی، عەلی ڕیزا زاکانی، ئەمیر حوسەین قازیزادە، موحسین میهرعەلیزادە، عەبدولناسر هیممەتی، کە ئەمانە نە دەچنە خانەی ئەوەی دڵخوازی ڕابەر بن و نە خاوەنی پێگەیەکی ئەوەندە بەهێزیشن لەناو ئێراندا تا بگوترێت لە توانایاندایە ڕێژەیەکی باش لە دەنگەکانی ئەو هەڵبژاردنەی مانگی 6ی سەرۆکایەتی ئێران بۆ خۆیان دەبەن.\nهەرچۆنێکیش بێت دەشگوترێت؛ ئەنجومەنی نیگەهبان بە بەرنامە ئەو 7 کەسەی ڕاگەیاندووە تا سەرکەوتنێکی بێ گێرمەوکێشە بۆ ڕەئیسی مسۆگەر بکات.\nدکتۆر هەردی مەهدی میکە، شارەزای کاروباری ئێران.\nئەنجومەنی نیگەهبان لەو نزیکەی 590 ناوەی دەیانویست ببنە کاندید، تەنها ئەو 7 ناوەی دەسنیشانکردووە و داواکانی ئەوانی تر ڕەتکراونەتەوە لەوانە؛ عەلی لاریجانی، سەرۆکی پێشووی مەجلیسی شورا. لاریجانی لەگەڵ ئەوەشدا بە کۆنەپارێز دادەنرێت بەڵام وەک هاوپەیمانێکی حەسەن ڕۆحانی، سەرۆکی ئێستای ئێران سەیر دەکرێت و لە ساڵی 2015دا پشتیوانی لە ڕێککەوتنە ناوکییەکەی ئێران و کۆمەڵگەی نێونەتەوەیی کردووە.\nمەحمودی ئەحمەدی نەژاد، سەرۆکی پێشووی ئێران کە لە بەرەی کۆنەپارێزانی ئێرانە، ناوی ڕەتکراوەتەوە.\nئیسحاق جەهانگیری، وەک دیارترین کەسی سەر بە بەرەی ڕیفۆرمخوازان ناوی ڕەتکراوەتەوە. جەهانگیری جێگری سەرۆکی ئێستای ئێرانە.\nهەرچۆنێک بێت ئاماژەکان بۆ ئەم هەڵبژاردنەی سەرۆکایەتی ئێران کە بڕیارە ڕۆژی 18ی مانی 6 بکرێت، بەو ئاڕاستەیەدان کە پێناچێت ڕێژەیەکی بەرچاوی دەنگدەران بەشداری تیادا بکەن لەبەر چەند هۆکارێک؛ لەوانە، نابەرابەری لە نێوان کاندیدەکاندا، دەستێوەردان و بڕیاری پێشوەختی دامەزراوەکانی ئێران لەسەر هەڵبژاردن، ڕەوشی داتەپیوی ئابوری ئێران، کاڵبونەوەی متمانە لە نێوان خەڵک و دەسەڵات لە ئێراندا و چەندان فاکتەری تریش.\nئایا هەڵبژاردنی سەرۆکایەتی لە ئێران، چ شتێک لەو وڵاتەدا دەگۆڕێت؟\nجیاوازی لە نێوان سیازدەهەمین هەڵبژاردنی سەرۆکایەتی ئێران و هەڵبژاردنەکانی پێشوودا چین و ئایا خاڵی هاوبەش هەیە گەر بەراورد بکرێن؟\nئایا دەوڵەتی قوڵ لە ئێراندا چ ڕۆڵێکی هەیە لە هەڵبژاردنەکانی سەرۆکایەتی ئێراندا؟\nدکتۆر هەردی مەهدی میکە، شارەزای کاروباری ئێران، لە بەرنامەی ئەم هەفتەیەی لەگەڵ ڕووداوەکانداوەڵامی ئەم پرسیارانە و ژمارەیەک پرسیاری تریش دەداتەوە.


ANF | خه‌ڵاتی «ژنی ساڵ»ی دانمارك به سارا عومه‌ر به‌خشرا\nخه‌ڵاتی «ژنی ساڵ»ی دانمارك به سارا عومه‌ر به‌خشرا\nنووسه‌ر و چالاكی كورد سارا عومه‌ر كه ڕۆمانی «مردوشۆر»ی نووسیوه، له دانیمارك خه‌ڵاتی «ژنی ساڵ»ی پێبه‌خشرا.\nدووشه‌ممه, 13 May 2019, 17:19\nنووسه‌ر و چالاكی كورد سارا عومه‌ر (٣٢ ساڵان) كه نزیكه‌ی ١٧ ساڵە لە دانمارك دەژی، له لایه‌ن دامه‌زراوه‌ی «ELLE Style Awards » خه‌ڵاتی «ژنی ساڵ»ی پێبه‌خشرا.\nسارا عومه‌ر ساڵی ٢٠١٧ ڕۆمانێكی به ناوی «مردووشۆر» به دانماركی بڵاوكرده‌وه و بووه جێی سەرنجی خه‌ڵكی دانمارك. دواتریش ڕۆمانه‌كه بۆ چه‌ندین زمانی دیكه ته‌رجه‌مه كرا. سارا عومه‌ر به‌هۆی نووسینی ئه‌م ڕۆمانه چه‌ندین جار خه‌ڵات و رێزلێنانی پێبه‌خشراوه که خه‌ڵاتی «ژنی ساڵ» دواهه‌مینیانه.\nبه گوێره‌ی ده‌نگدانی دامه‌زراوه‌كه بۆ هه‌ڵبژاردنی ژنی ساڵ، له‌سه‌ر ئاستی ده‌نگدانی خه‌ڵک بۆ وه‌رگرتنی خه‌ڵاته‌که سارا عومه‌ر ده‌نگێكی پێوانه‌یی به‌ده‌ستهێناوه که تا ئێستا هیچ كه‌سایه‌تییه‌ك هێنده‌ی ئه‌و ده‌نگی نه‌هێناوه.\nخه‌ڵاتی «ژنی ساڵ» ساڵانه له لایه‌ن دامه‌زراوه‌ی "ELLE Style Awards" به‌و ژنانه ده‌به‌خشرێت كه بوێرن له کار و چالاکییه‌کانیاندا و کار بۆ مافه‌کانی مرۆڤ به‌تایبه‌تی مافی ژن و منداڵ ده‌که‌ن.\nسارا عومه‌ر ساڵی ١٩٨٦ له شاری سلێمانی لەدایکبووە. لەتەمەنی ١٠ ساڵیدا لەگەڵ خێزانەکەی ڕووی له ئێران و دواتریش سووریا كردووه. ماوه‌ی ٥ ساڵ له‌و دوو وه‌ڵاته ماونه‌ته‌وه و دواتر گه‌یشتوون به دانمارك. ناوبراو پێشتر به‌هۆی نووسینی شیعره‌كانییه‌وه ناسرابوو و خاوه‌نی چه‌ندین به‌رهه‌می ئه‌ده‌بییه به زمانی كوردی. ئێستاش خوێندکاری ماستەرە لە بەشی زانسته سیاسییه‌كان له دانمارك.


جیاوازیی نێوان پێداچوونەوەکانی «HDD SSD NVME» - چاوگ\nجیاوازیی نێوان پێداچوونەوەکانی «HDD SSD NVME»\nوەک پێداچوونەوەی ١٠:٣٥، ١٥ی ئایاری ٢٠٢٠ (بینینی سەرچاوە)\nدوایین پێداچوونەوەی ١٠:٣٦، ١٥ی ئایاری ٢٠٢٠ (بینینی سەرچاوە)\nکورتکراوەی <tt> '''P'''eripheral '''C'''omponent '''I'''nterconnect '''E'''xpress </tt> کە بنەڕەتێکی پارچەی کۆمپیوتەرە، تاکو ساڵی ٢٠١١ زیاتر لە وەچەکانی یەکەم و دووەمیدا بۆ بەستنەوەی کارتی گرافیک بە تەختی سەرەکییەوە ناسراو بوو. خەسڵەتی ئەم تەکنەلۆژییە لەو ساڵەوە دەنگدانەوەیەکی زۆری هێنا، چونکە گۆڕینی ئەو دەرگایەی SATA کە تاکو ٦گب/چ فراوان کرابوو، هەمیشە بیرکردنەوە لە خێرایی زیاتر دەیوەستان. وەکو ئەوەی ئێمە زۆر کتێبخانەیەکی فراوانی دار گێلاسمان هەبێت، بەڵام پانی ئەو دەرگایەی دەبێت بچێتە ژوورەوە زۆر لەوە کەمتر بوو، ئەو کتێبخانەیەی پێوە بڕوات. ئەگەرنا ژوورەکە چەندین جار لە قەبارەی کتێبخانەکە بە پانی و بەرزی تابازتر بوو.\n[[پەڕگە:SSD NVME chawg.jpg|670px|وێنۆک|ناوەڕاست|جیاوازی خێراییەکی نمونەیی لە نێوان ssd و nvme]]\nئەی AHCI و NVMe چین؟ ==\n== ئەی AHCI و NVMe چین؟ ==\nخۆی سەرەتا <tt> '''A'''dvanced '''H'''ost '''C'''ontroller '''I'''nterface </tt> بۆ ئەوە دروستکرا، کە لەگەڵ جۆری پەپکەڕەقی خولاوە یاخود بە جوڵەی فیزیایی مامەڵە بکات. تاکو ئێستاش وەکو لەسەرەوە وێنەکە دیارە، کە سێ وەچەی هەیە و لەگەڵ تەکنەلۆژی نوێی پەپکەڕەق SSD زۆر چوستانە کار بکات. بەڵام دیسان دەیڵێینەوە، کە سنوردراکردنی بەوەی تاوەکو ٦گب/چ توانای تێپەڕاندنی داتای هەبوو، نەیتوانی لەبەردەم ئەو تەکنەلۆژییەی لە تێپەڕاندنی زانیاری لە PCIe هەیە بوەستێت، کە لە هەموو ڕووەکانەوە چەندین قات چالاکتر و فراوانترە.\nدوایین پێداچوونەوەی ١٠:٣٦، ١٥ی ئایاری ٢٠٢٠\nجۆرەکانی پەپکەڕەق لەلای ئەپڵ\nهەموو یا زۆربەی ئەو پارچانەی لە کۆمپیوتەرەکەی بەردەستدا هەن، شایەنی گۆڕین و نوێکردنەوەن. تەنها کۆمپانیای ئەپڵ نەبێت، کە تەواو ئەمەی کردووە بە لوشینی پارە لە بەکارهێنەرەکانی، دوای کڕینی خودی ئامێرەکە بە پارەیەکی زۆر. بەداخەوە هەموو کۆمپانیاکان خەریکی باوەشێنی ئەو سیاسەتەن لێرە و لەوێ بەهێواشی. ئەمەش لە بەرهەمەکانی وەکو هواوی، وەن پڵەس، سامسۆنگ، دێڵ، لینۆڤۆ، ئەیسوس و شاومی و لە جیهانی مۆبایل و کۆمپیوتەر بە ئاشکرا دەبینرێت. لەمەش ناخۆشتر ئەوەیە، بنەڕەتی جیهانی بۆ پارچەکان تێک دەدەن، تاوەکو کڕیار ملکەچ بکەن، تەنها لەوان یان لەو کۆمپانیایەی باجی دروستکردن بەوان دەدەن بکڕدرێت. لەم باسەدا دەمەوێت لە گەورەترین گێژاوی ئەمڕۆکە قسە بکەین، کە بەهۆی گۆڕینی بنەڕەتەکانی و چۆکی پارچەی پەپکەڕەق/هاردیسک بە زۆر دیودا لەخشتەبردن دەکەن. بەڵام ئەوەی جێگای سەرنجە، کۆمپانیاکان خۆیان خاوەنی ئەو تەکنەلۆژییە نین و هەموو پارچەکان لای خۆیان نییە. بەڵکو لە کۆمپانیای تری داوای دەکەن بەو شێوەیە بنەڕەتی ڕێککەوت لەسەرکراو تێک دەدەن. هەر بۆیە چەندین ساڵە بازاڕی ئەوروپی لە پەڕگە و نەرمەکاڵا و پارچەکانی کۆمپیوتەر و مۆبیل دەیەوێت یەک بنەڕەتی شیاو بدۆزێتەوە. ئەم باسە زۆر درێژە و لە ئەڵقەکانی پۆدکاستی چاوگ باسمان کردووە بەدرێژی.\nپێناسە درێژەکەی بریتییە لە (Serial Advanced Technology Attachment) کە تاوەکو ئێستا سێ وەچەی هاتووە، کە بەم جۆرە خێراییەکان دابەش دەکرێن وەکو لە وێنەکدا دەبینرێت. ئێمە ئێستاش زۆرترین ئامێرەکانی دنیا و کارتەکانی کۆمپیوتەر هەر بە وەچەی سێیەمەوە دروست دەکرێت، کە پۆرتی گواستنەوەی ئەوپەڕی دەکات ٦گب/چ. دیارە ئەمە وەکو پۆرتی وەرگرتن بۆ کارتی دایک یاخود کارتی سەرەکی ئەو ئامێرە. بە گۆڕینی تەکنەلۆژی پەپکەڕەقەکە و بەرهەمی جیاوازی کۆمپانیاکان، ئەمەش بەرز و نزمێکی دیاری هەیە. ئەوەمان لە بیرنەچێت، کە تەکنەلۆژی و جۆری HDD کە لە ڕووی فیزیاییەوە دەسوڕێت هەمان دەرگا و شوێن بەکاردەبات، کە تەکنەلۆژی نوێ SSD دەیکات. بەڵام جۆری دەرپەڕاندنی داتاکان و ناردن بۆ خوێندنەوە و نوسین لە کۆمپانیا و وەچەیەکەوە دەگۆرێت. لە کۆتایدا هەموویان دەکەونە بەرامبەر بەرزترین یان فراوانترین گواستنەوە، کە هەر ٦گب/چ ــە. گەرچی ئەمانەش هەیە، ئێمە بەتوندی ئامۆژگاری دەکەین، کە پەپکەڕەقی تەکنەلۆژی SSD بەکاربەرە. کە دەتوانێت لە نێوان ٧ بۆ ١٠ جار زیاتر خێرایی بداتە ئەو سیستەمەی لەسەر لاپتۆپ و کۆمپیوتەرەکانت هەتە. هەروەها نەک لە ڕووی خێرایی خوێندنەوە و نوسینەوە، بەڵکو لەگەڵ وزەدا زۆر کەمترە بۆ وەگەڕخستنی، هەمان کات کەمتر وزە لە چارەسەرەوە CPU خەرج دەکات بۆ بەڕێکردنی پرۆسەکانی. لە بیریشمان نەچێت، بەهۆی ئەوەی خولانەوەی فیزیای و بەریەککەوتنی کانزانیی نییە وەکو HDD دەیکات و لە وێنەکەدا دیارە، تەمەنی ئەم زۆرترە و بواری پێشخستنی بەهۆی تەکنەلۆژی ڕێکخستنەوە زۆر زیاترە.\nلیستی چالاکی و گواستنەوەی وەچەکانی sata\nجیاوازی خێرایی نوسین و خوێندنەوە نمونەیی لە نێوانیان\nکورتکراوەی Peripheral Component Interconnect Express کە بنەڕەتێکی پارچەی کۆمپیوتەرە، تاکو ساڵی ٢٠١١ زیاتر لە وەچەکانی یەکەم و دووەمیدا بۆ بەستنەوەی کارتی گرافیک بە تەختی سەرەکییەوە ناسراو بوو. خەسڵەتی ئەم تەکنەلۆژییە لەو ساڵەوە دەنگدانەوەیەکی زۆری هێنا، چونکە گۆڕینی ئەو دەرگایەی SATA کە تاکو ٦گب/چ فراوان کرابوو، هەمیشە بیرکردنەوە لە خێرایی زیاتر دەیوەستان. وەکو ئەوەی ئێمە زۆر کتێبخانەیەکی فراوانی دار گێلاسمان هەبێت، بەڵام پانی ئەو دەرگایەی دەبێت بچێتە ژوورەوە زۆر لەوە کەمتر بوو، ئەو کتێبخانەیەی پێوە بڕوات. ئەگەرنا ژوورەکە چەندین جار لە قەبارەی کتێبخانەکە بە پانی و بەرزی تابازتر بوو.\nجیاوازی خێراییەکی نمونەیی لە نێوان ssd و nvme\nئەی AHCI و NVMe چین؟\nخۆی سەرەتا Advanced Host Controller Interface بۆ ئەوە دروستکرا، کە لەگەڵ جۆری پەپکەڕەقی خولاوە یاخود بە جوڵەی فیزیایی مامەڵە بکات. تاکو ئێستاش وەکو لەسەرەوە وێنەکە دیارە، کە سێ وەچەی هەیە و لەگەڵ تەکنەلۆژی نوێی پەپکەڕەق SSD زۆر چوستانە کار بکات. بەڵام دیسان دەیڵێینەوە، کە سنوردراکردنی بەوەی تاوەکو ٦گب/چ توانای تێپەڕاندنی داتای هەبوو، نەیتوانی لەبەردەم ئەو تەکنەلۆژییەی لە تێپەڕاندنی زانیاری لە PCIe هەیە بوەستێت، کە لە هەموو ڕووەکانەوە چەندین قات چالاکتر و فراوانترە.\nوەرگیراو لە «https://chawg.org/w/index.php?title=HDD_SSD_NVME&oldid=3590»\nئەم پەڕەیە دواجار لە ١٠:٣٦ی ١٥ی ئایاری ٢٠٢٠ نوێ کراوەتەوە.


ماڵپەری فیردەوس | مەرجەکانی دەست بڕین چیین ؟\nسەردێری پرسیار:مەرجەکانی دەست بڕین چیین ؟\nبەرواری دانان :2019-09-26 کۆدی پرسیار:1499\nپرسیار : مەرجەکانی دەست بڕین چیین ؟\nوەڵام : زانایان سەبارەت بە دەست بڕین دەڵێن دەبێت ئەم مەرجانەی تێدا بێت ھەتا بتوانی دەستی ببڕیت :\n(١) دەبێت ماڵی بردبێت بە شێوەی نھێنی ، ئەگەر بە شێوەیەکی ئاشکرا ماڵی برد دەست نابڕدرێت .\n(٢) دەبێت ئەو دزراوە ماڵێکی محترم بێت ، ئەگەر شتێک ماڵ نەبێت حورمەتی بۆی نییە ، وەک : ئالەتەکانی لەھو و عەرەو و بەراز .\n(٣) دەبێت گەیشتبێتە حەدی نیصاب ، کە سێ درھەمە یان چارەکی دیناری ئیسلامی یە .\n(٤) دەبێت ماڵی دزی بێت لە ژێر چاودێری خاوەن ماڵ ، وەک قاسە .\n(٥) دەبێت ئیلا دزی جێگیر بووبێت ، یان بەوەی دوو شاھدی دادپەروەر ھەبێت ، یان دز خۆی دان بنێت بەسەر نەفسی خۆی کە دزی کردووە .\n(٦) دەبێت خاوەنی ماڵ داوا بکات ، ئەگەر داوا نەکات دەست بڕین واجب نییە .


سوپاس بۆ سەردانی کردنی ماڵپەڕی حکومەتی هەرێمی کوردستان (GOV.KRD).\nسەردانیکردنتان بۆ ماڵپەری حکومەتی ھەرێمی کوردستان، نیشانەی ڕەزامەندیتانە کە بە شێوەیەکی یاسایی پابەندن بە بەکارھێنانی ئەم ماڵپەرە بە پێی ئەم مەرج و یاسایانەی خوارەوە.\nتکایە ئەم ماڵپەرە بەکار مەهێنن ئەگەر لاریتان هەیە لە قبوڵکردنی مەرج و یاساکانی.\nئەم مەرج و یاسایانە شایەنی گۆڕانن. گۆڕانکارییەکان لەسەر ئەم لاپەڕەیە بڵاو دەکرێنەوە. بەکارهێنانی ئەم ماڵپەڕە لە لایەن ئێوە دوای بڵاوکردنەوەی ئەم گۆڕانکارییانە، ڕەزامەندیت دەسەلمێنێت بۆ مەرج و یاسا گۆڕاوەکان و هەموو گۆڕانکارییەکان.\nمافی کۆپیکردنی بابەتەکانی ماڵپەڕی حکومەتی هەرێمی کوردستان لەلایەن فەرمانگەی میدیا و زانیاری حکومەتی هەرێمی کوردستانەوە پارێزراوە.\nبڕگە تایبەتەکان یاخوود کۆکراوەی ناوەڕۆکی دەقەکان (چ لە خوارەوە چ لەناو خودی بڕگە تایبەتەکان یاخوود کۆکراوەکان) ڕێگە پێدراون بۆ دووباره بەکارهێنان بەپێی بڕگە یاسای نێودەوڵەتی ژمارە ٤ـی مۆڵەتی نێودەوڵەتی (Creative Commons Attribution 4.0). بەم یاسایانە ئێوە ئازادن لە کۆپیکردن و دابەشکردنی ماددەکان، بە مەرجێک کە بیخەنە پاڵ حکومەتی هەرێمی کوردستان و پابەندی مەرجەکانی تری مۆڵەتەکە بن. تکایە ئاگادار بە ئەم مۆڵەتە وێنە، گرافیک، لۆگۆ، درووشم و نیشانەکانی بازرگانی لەسەر ماڵپەرەکە یان پێکهاتەکانی دیزاینی ماڵپەرەکە لەخۆ ناگرێت. ئەو بڕگە تایبەتانە دووبارە بەکارناهێنرێن بەبێ مۆڵەتی سەرچاوەکانیان.\nئەم ماڵپەرە لەلایەن فەرمانگەی میدیا و زانیاری حکومەتی ھەرێمی کوردستان بەڕێوەدەبرێت.\nمافی بابەتەکان و زانیارییەکانی ناو ئەم لاپەڕە پارێزراون بەشێوەیەکی یاسایی. هەموو مافەکان، ناوونیشان و ناوەرۆکەکان، لە لایەن فەرمانگەی میدیا و زانیاری ـى حکومەتی ھەرێمی کوردستانەوە خاوەندارییەتی دەکرێن و بەڕێوەدەبرێن.\nلە کاتی بوونی هەر داواکارییەک و پرس و ڕایەک، بەشێوەیەکی ڕاستەوخۆ پەیوەندی بەم ناونیشانەوە بکەن، contact@gov.krd.\nهەموارکردنەوەی هەر کام لە ناوەرۆکەکانی ئەم ماڵپەڕە بە توندی قەدەغەیە و دەبێتە پێشێلکردنی مافی ڕۆشنبیری و پێشێلکردنی مافی لەبەرگرتنەوە.\nمافی کۆپیکردنی وێنە و گرافیکی ئەم ماڵپەڕە پارێزراوە و بە هیچ شێوەیەک نابێ بێ مۆڵەتی نووسراوی فەرمانگەی میدیا و زانیاری حکومەتی هەرێمی کوردستان دووبارە بەرهەم بهێنرێتەوە یاخود لە شوێنێکی تر بە کاربهێنرێت.\nلینکەکان لە ماڵپەرە دەرەکییەکانەوە:\nئەم ماڵپەڕە سه‌رووبه‌سته‌ر (هایپەرلینک)ـی تێدایە بۆ ماڵپەڕەکانی تر تەنیا بە مەبەستی ئاسانکاری بۆ بەدەستهێنانی زانیاریی زیاتر. ئەم وێبسایتانە لەوانەیە زانیاری تێدابێت کە مافی کەسی سێیەمە و بابەتی سنوورداری بەکارهینانی ھەیە. دەبێت مۆڵەتی بەکارهێنان و کۆپیکردن لە ماڵپەڕەکانی تر لە خودی خاوەنەکانی وەربگیرێت و لە فەرمانگەی میدیا و زانیاری حکومەتی هەرێمی کوردستان وەرناگیرێت.\nحکومەتی هەرێمی کوردستان بەرپرسیار نییە لە ناوەڕۆکی ئەو ماڵپەڕانەی کە وەک هایپەرلینک دانراون و بەرپرس نابێت لە هەر زیانێک بەهۆی بەکارهێنانیانەوە ڕوبدات. بەرپرسیاریەتی بەکارھێنانی ئەم هایپەرلینکانە بەتەواوی لە ئەستۆی خۆتانە.\nلینکەکانی ئەم وێبسایتە لە وێبسایتەکانی ترەوە:\nبەستنەوەی تۆ بەم ماڵپەڕە یان ناوەرۆکەکانی ئەم ماڵپەڕە سەلمێنەری ڕەزامەندیتە بە مەرج و یاساکانی ماڵپەرەکەمان تەنانەت دوای بڵاوکردنەوەی هەر گۆڕانکارییەک بۆ ئەم مەرج و یاسایانە. ئەگەر ڕەزامەندی دەرنەبڕن، پێویستە بوەستن لە بەستنەوە بەم ماڵپەڕە و ناوەڕۆکەکەى.\nلە هیچ بارودۆخێکدا نابێت لینکی ئەم ماڵپەڕە یان هەر یەک لە ناوەرۆکەکانی ئەم ماڵپەڕەی حکومەتی هەرێمی کوردستان بە هەر شێوەیەک پەیوەست بکرێت بە هەر جۆرێک لە براندە بازرگانی یا خزمەتگوزاری، لۆگۆ، ئینسیگنیا یان ئامێرەکانی تر کە بەکارهاتون یان دەردەکەون لەسەر ئەو وێبسایتانەی کە ئاماژەی پێکراوە لە خاڵی سەرەوە.\nفەرمانگەی میدیا و زانیاری حکومەتی هەرێمی کوردستان هەموو مافێکی هەیە بۆ لەکارخستنی هەر لینکێکی بێ مۆڵەت بۆ ئەم ماڵپەڕە لە هەر ماڵپەڕێک کە بابەتی نەشیاو، نەگونجاو، ناوزڕاندن، پێشێلکاری و ناڕەوا بڵاو بکاتەوە یاخود هەر زانیاری و بابەتێک بڵاو دەکەنەوە کە پێچەوانەی یاسا نووسراوەکان و هەر تایبەتمەندییەکی رۆشنبیری و هەر مافێکی گشتی یان تایبەت بێت\nئەم مەرجانەی بەکارهێنان بە پێی یاساکانی هەرێمی کوردستانەوە بەڕێوە دەبرێن و لێک دەدرێنەوە و هەر بانگەشەیەک کە پەیوەندی بە بەکارهێنانی ماڵپەڕ هەبێت، لەلایەن دادگاکانی هەرێمی کوردستانەوە دەبیسترێت.


📝 پەیامی دەبەپە بۆ 1ی ئەیلول: دەبێت کۆتایی بە گۆشەگیری بهێنرێت بەلگەنامە\n📅 دەمێ تومارکرنێ Sep 3 2020 9:11PM\nپارتی دیموکراتیکی هەرێمەکان (دەبەپە) بە بۆنەی 1ی ئ [ زێدە... 👁] ✖ ✖ 0 2 ✔ 99% ✍ ر.هـ. 3-9-2020 21:11:20\n📝 دەرگای خۆپاڵاوتن بۆ پۆستی سەرۆکی دەستەی مافی مرۆڤ دەکرێتەوە بەلگەنامە\n📅 دەمێ تومارکرنێ Sep 1 2020 11:41AM\n👁 ئەڤ بابەتە 377 جار هاتیە دیتن\nپاڵپشت بەبڕگەی (دووەم و سێیەم) لەماددەی (پێنجەم)ی [ زێدە... 👁] ✖ ✖ 0 2 ✔ 99% ✍ ب.ج. 1-9-2020 11:41:11\n📊 دەزگای مین: ساڵی 2020 لە سنووری پارێزگای هەولێر دوو حاڵەتی گیانلەدەستدان بەهۆی مین هەبووە ئامار و راپرسیا\n📅 دەمێ تومارکرنێ Sep 3 2020 8:04PM\n👁 ئەڤ بابەتە 397 جار هاتیە دیتن\nبەڕێوەبەری راگەیاندنی بەڕێوەبەرایەتیی گشتیی کاروبا [ زێدە... 👁] ✖ ✖ 0 2 ✔ 99% ✍ ر.هـ. 3-9-2020 20:04:12\n📝 راکان جبووری پێنج بڕیاری دەرکرد بەلگەنامە\n📅 دەمێ تومارکرنێ Aug 26 2020 3:13PM\n👁 ئەڤ بابەتە 471 جار هاتیە دیتن\nراکان سەعید جبووری، پارێزگاری کەرکوک بە وەکالەت پێ [ زێدە... 👁] ✖ ✖ 0 1 ✔ 99% ✍ ر.هـ. 26-8-2020 15:13:58\n📝 سەرەخۆشی سەرۆکی پەڕلەمان بۆ کۆچی لیوا ئەنوەر عەزیز بەلگەنامە\n📅 دەمێ تومارکرنێ Sep 3 2020 7:45PM\n👁 ئەڤ بابەتە 341 جار هاتیە دیتن\nبەڕێزان خانەوادەو کەسوکاری فەرماندەو پێشمەرگەی دێر [ زێدە... 👁] ✖ ✖ 0 2 ✔ 99% ✍ ر.هـ. 3-9-2020 19:45:05\n📝 گەریلا لە حەفتانین و جودی لە داگیرکەرانیدا بەلگەنامە\n📅 دەمێ تومارکرنێ Sep 3 2020 9:21PM\n👁 ئەڤ بابەتە 385 جار هاتیە دیتن\nناوەندی راگەیاندن و چاپەمەنی هەپەگە لە بارەی چالاک [ زێدە... 👁] ✖ ✖ 0 2 ✔ 99% ✍ ر.هـ. 3-9-2020 21:21:24\n📊 وەزارەتی بازرگانی: لە حەوت مانگدا نزیکەی 40 هەزار ئۆتۆمبێل هاوردەی هەرێمی کوردستان کراوە ئامار و راپرسیا\n📅 دەمێ تومارکرنێ Sep 3 2020 9:14PM\nلە نووسراوێکی فەرمیی وەزارەتی بازرگانیی حکوومەتی ه [ زێدە... 👁] ✖ ✖ ✖ 0 1 ✔ 93% ✍ ر.هـ. 3-9-2020 21:14:35\n📝 ڕاگەیاندراوی ژمارە(188) وەزارەتی تەندروستی حکومەتی هەرێمی کوردستان بەلگەنامە\n👫 ناڤێ تومارکەری راوێژ فەرهاد\n📅 دەمێ تومارکرنێ Sep 5 2020 4:30PM\n👁 ئەڤ بابەتە 336 جار هاتیە دیتن\nڕاگەیاندراوی (24) کاتژمێری تایبەت بە نەخۆشی ڤایرۆس [ زێدە... 👁] ✖ ✖ 0 1 ✔ 99% ✍ ر.ف. 5-9-2020 16:30:17\n📝 ڕۆڵەکانی ئاگر لە مانگێکدا 101 شوێنی تورکە فاشیستەکانیان سووتاندووە بەلگەنامە\n📅 دەمێ تومارکرنێ Sep 3 2020 7:47PM\n👁 ئەڤ بابەتە 353 جار هاتیە دیتن\nدەستپێشخەریی ڕۆڵەکانی ئاگر ڕایانگەیاند، لە ماوەی م [ زێدە... 👁] ✖ ✖ ✖ 0 1 ✔ 95% ✍ ر.هـ. 3-9-2020 19:47:23\nفایلێن پەیوەندیدار 50,236


وەزارەتى نەوتى عێراق ڕایگەیاند، ساڵى 2023 دەگەن بە ئاستى پڕکردنەوەى پێداویستى ناوخۆیی بەنزین بە بەرهەمى ناوخۆیی.\nحامد یونس، بریکارى وەزارەتى نەوت بە ڕۆژنامەى سەباحى فەرمى ڕاگەیاندووە (21 تشرینی یەكەمی 2020)، کۆتایی ساڵى 2023 بەرهەمهێنانى بەنزین لە پاڵاوگە ناوخۆییەکان دەگاتە ئاستى پڕکردنەوەى تەواوى پێداویستى ناوخۆیی عێراق.\nوتیشى، ئەو پلانە پشتدەبەستێت بە جێبەجێکردنى پلانى کارپێکردنى پاڵاوگەکانى کەربەلا و باکور، بەگەڕخستنەوەى پاڵاوگەى سمود، زیادکردنى تواناى پاڵاوگەکانى دیکە و باشکردنى بڕى بەرهەمهێنراو.\nهاوکات سادیق سەڵیتى، ئەندامى لیژنەى نەوت و وزە لەپەرلەمانى عێراق (12ى تشرینى یەکەمى 2020) بەڕۆژنامەى سەباحى فەرمى ڕاگەیاند، "وەزارەتى نەوت سورە لەسەر کەمکردنەوە و دابەزاندنى نرخى بەنزینى کوالیت بەرز و ئەو هەنگاوەش دەبێتە هۆى هاندان بۆ ئەوەى هاوڵاتیان ئەو بەنزینە بەکاربهێنن لەبرى بەنزینى نۆرماڵ کە نرخەکەى 450 دینارە بۆ هەر لیترێک".\nهاوکات لە ڕاگەیەنراوێکدا حامد یونس بریکارى وەزارەتى نەوت بۆ کاروبارى دابەشکردن جەختى لەسەر ئەوە کردەوە، بڕیارى پێداچونەوە بەنرخەکانى بەنزینى کوالیت بەرز لەچوارچێوەى هەوڵەکانى دەستەبەرکردنى ئەو سوتەمەنیەیە بۆ هاووڵاتیان.\n2020.10.28 - 22:30\nحەوت چەكداری داعش لەسنوری كۆیە گەمارۆ دراون\n2020.10.29 - 15:10\nتوركمان هەڵوێستی خۆیان لە دابەشكردنی بازنەكانی هەڵبژاردنی كەركوك راگەیاند\n2020.10.29 - 14:43\nدارایی پەرلەمان بڕە پارەى پێویست بۆ دابینکردنى موچەى مانگەکانى داهاتوو ئاشکرادەکات\n2020.10.24 - 23:26


جوڵەیەکی دیپلۆماسی زۆر لە پشت پەردە و دەرگاکانەوە لە ئارادایە. ئەم ڕۆژانە لە دیپلۆماتێکی ئەوروپیم پرسی ئایا لە قۆناغی شەڕەوە دەڕۆینە قۆناغی دیپلۆماسی. ئەو وتی لە ڕۆژهەڵاتی ناوەڕاست هەمیشە مەترسی ئەوە هەیە، روداوێک، هێزێک، لە دوا قۆناغیشدا هەمو رێسەکەت لێبکات بە خوری. بەڵام وەڵامەکەی لە هەمانکاتدا یانی بەڵێ، بەڵام هێشتا مەترسی لە ئارادایە.\nدانیشتنەکان لە پایتەختە دورەکان و هەروەها نزیکەکانیش بەڕێوەدەچێت. هەمو ئەم دانیشتنانە پەیوەستن بە کوردەوە، بە چارەنوسی کوردەوە لە هەمو پارچەکان. هەندێک لە بەرپرسی کورد بە ئاگان، بەڵام زۆریان بێئاگان لەوەی دەگوزەرێت. نازانم ئەوانەی کە بە ئاگان چەندێک بە ئاگای هەمو وێنەکەن. چونکە یاریەکان بەبێ تێگەیشتنی پاشخانیان بە ئاسانی هەزم ناکرێن.\nچەند رۆژێک لەمەوپێش لە دیدارێکدا لە کەسانێکی نزیک بە حەشدی شەعبی و حکومەتی عێراقی ئەوەم بیست کە حەشد و شیعە و ئێران دەستبەرداری ئەو هێڵە نابن کە لە خانەقینەوە دەست پێدەکات هەتا حەلەب. لە دانیشتنەکەدا هەوڵمدا بزانم کە ئایا ئەم خاڵی سەرەتا و کۆتاییە چی بە یەکیان دەگەیەنێت، بە کوێدا تێدەپەڕێت، بۆ کوردستان چی دەگەیەنێت، بۆ عێراق چی دەگەیەنێت، هەروەها بۆ سوننە چی دەگەیەنێت.\nڕۆژانی دوای ئەوە دیپلۆماتێکی ئەوروپی ئەوەی پشتڕاستکردەوە کە ئەم هێڵە لە ئارادایە. ئەو لەوە زیاتر ڕۆشت کە ئێران لە ئازەربایجانەوە دەستی پێکردوە. ئەمریکیەکان، بە تایبەتی بەشی سەربازی وەها دیاربو بێخەم بن. دیپلۆماتەکانیان جەختیان لە سەر ئەوە دەکردەوە کە کارەکان لە ئەنجامدا بەبێ ئەوان ناکرێت.\nدیارە ڕونە هەمو شتێک ناوترێت. بەڵام ئەوەی جیگای مەترسیە کە میدیای کوردی و ناوەندی سیاسی کوردی و ئەوانەی خۆیان بە موحەلیل دەزانن دورن لە وەی کە چی دەگوزەرێت، بە هۆی هۆکاری زۆرەوە.\nلێرەدا وەک دەرئەنجام چەند خاڵێک ئاماژە پێئەدەم\nیەکەم، تورکیا لە هاتنی بۆ سوریا سێ ئامانجی هەبو: بە دەستهێنانی کورسی لە سەر مێزی دانوستان، بەربەست دروستکردن لە هێڵی خانەقین حەلەب، هەروەها سنوردارکردنی کورد\nدو، وەک دیپلۆماتێکی ئەوروپی بە ڕاشکاوانە پێی وتم، ئێستا کە ئێران و تورکیا روبەرو لە سەر مێزی دانوستان دادەنیشتن ئەگەر هاتو رێگری لە کورد بو بە مایەی ئەوەی کە بەیەک بگەن ئەوا هەردو ئامادەن رێگری لە کورد بکەن چونکە لە قازانجی هەردولادایە.\nسێ، ئەوروپا نیگەرانە لە هەژەمۆنیەتی ئێران، بەڵام راستەخۆ هیچی پێناکرێت، بۆیە لە هەوڵی ڕۆڵی زیاتره بۆ تورکیا، چ وەک راستەخۆ هاوپەیمان لە ناتۆ، چ وەک هێزێکی رێگر لە پرۆژەکە، هەروەها وەک بونی بەرژەوەندی هاوبەش.\nچوار، دونیا چاوەڕوانی تەرمپە. بە تایبەت پەیوەندی لە گەڵ روسیا و ئێراندا. بە گشتی دو ڕا هەیە: ترەمپ رەق دەبێت لە گەڵ ئێراندا، بەڵام تەنانەت ئەوانی کە خاوەن ئەم ڕایەشن، بڕوایان بەوە نیە کە رێککەوتنەکە هەڵدەوەشێتەوە، ڕای دوەم ترەمپ بە ناچاری نەرم دەبێت لە گەڵ ئێڕاندا.\nبەڵام لە هەمو حاڵەتێکدا لە دو ساڵی یەکەمی ترەمپدا هێندە بەرەمبەر ئێران ڕونادات. من خۆم بڕام وەهایە کە ململانێکە زیاتر ریتۆریک دەبێت. ئۆباما سیفەتێکی ترسناکی دا بە پێگەی ئەمریکا لە دونیادا، ئەویش بریتی بە لەوەی کە ئەمریکا هەڕەشە ئەکات بەبێ ئەوەی هیچ بکات بۆ جێبەجێکردنی.\nئەوەی هەستی پێدەکەم ئێستا تەنها پرۆژەیەک لە ئارادیە کە لە سەر ئەرزی واقیع دەچەسپێت کە پرۆژەی هەژەمۆنیەتی ئێرانە، ئەمە پاشخانێکی ئاڵۆزی درێژی هەیە، ئێرە شوێنی باسی نیە. ئەوانی تر هەمو پلانیان لە رێگری کردنە لەم پرۆژەیە کە لە دۆخی ئێستادا تەنها دەتوانێت سنورداری بکات نەک کۆتایی پێبهێنێت. تورکیا کە ڕاسپێردراوە بەم ڕۆڵە، بەڵام ئەم وڵاتە لە ناوەوە لە قەیرانی قوڵدایە. قوڵی ئەم قەیرانە لەو وەرچەرخانەدایە کە سیاسەتی ناوەوەی تورکیا بە خۆیەوە بینیوە، ئەویش بریتیە لە دەردە کورد. مەبەستم لە دەردە کورد ئەوەیە کە کاتێک قەیرانێک دێت، یەکگرتویی دروست ناکات، بەڵکو پەرتبون دروست دەکات، هێزەکان لە هەوڵی ئەودان کە چۆن یەکتر تۆمەتبار بکەن. ئەم وەرچەرخانە نوێیە لە سیاسەتی تورکیدا لە هەمو شتێکی تر زیاتر تورکیا لاوازدەکات.\nلە ساتەوەختی گواستنەوە بۆ دۆخی دیپلۆماسی هەرێم لاوازە. لاوازی هەرێم کۆمەڵێک بنەمای هەیە، خراپی سیستەمی حوکمداری لە هوردو ڕوی سیاسی و ئابوری، سیاسی خۆ پەرست، خەڵکێکی خۆ خۆر، بونیادنەنانی بنەماکانی هێز، پەرتی زیاتر و کردنی میدیا بە هەمو شێوەکانی بە ئامرازی ئەم پەرتیە. قوڵتر بیربکەینەوە، نەبونی نەتەوە، نەبونی نیشتمان، نەبونی دیدی درێژخایەن.


نەوت بەرزترین نرخی لە 75 رۆژی رابردوو تۆمار كرد\n:: AM:10:21:07/12/2019 \nهەفتەیەكی تر لە بازاڕی بۆرسە داخرا و لە كۆتایی هەفتەكەشدا بڕیاری ئۆپێك بۆ زیاتر كەمكردنەوەی بەرهەمهێنان، نرخی نەوتی بە رێژەیەكی بەرچاو بەرز كردەوە.\nكۆبوونەوەی ئۆپێك لە رۆژی چوارشەمی هەفتەی رابردووەوە دەستی پێ كردبوو و دوێنێ هەینی كۆتایی بە كۆبوونەوەكە هات. دەرەنجامی كۆبوونەوەكە ئەوەبوو وڵاتانی ئەندامی ئۆپێك بە هاوكاری رووسیا 500 هەزار بەرمیلی تر لە بەرهەمهێنانی نەوت كەم بكەنەوە. پێشتریش ئەوان بڕیاری كەمكردنەوەی ملیۆنێك و 200 هەزار بەرمیلیان دابوو و بەوپێیە بەرهەمهێنانی نەوت لە سێ مانگی یەكەمی ساڵای 2020 ملیۆنێك و 700 هەزار بەرمیل لە رۆژێكدا كەم دەكرێتەوە.\nئۆپێك و وڵاتە هاوپەیمانەكانی لە چارەگی یەكەمی ساڵی 2020 سەرووی دوو ملیۆن بەرمیل لە بەرهەمهێنانی نەوت كەم دەكەنەوە.\nلە لایەكی ترەوە لە دەرەوەی رێككەوتنی ئۆپێك عەبدولعەزیز بن سەلمان وەزیری نەوتی سعوودیە بڕیاری دا 400 هەزار بەرمیلی تر لە بەرهەمهێنانی نەوت كەم بكاتەوە بۆ ئەوەی پەرەی زیاتر بە نرخی نەوت بدرێت، دواجار بەم دەرەنجامە دەگەین كە ئۆپێك و وڵاتە هاوپەیمانەكانی لە چارەگی یەكەمی ساڵی 2020 سەرووی دوو ملیۆن بەرمیل لە بەرهەمهێنانی نەوت كەم دەكەنەوە.\nدەرەنجامی ئەم بڕیارە یەكسەر نرخی نەوتی لە بازاڕەكانی دنیا بەرز كردەوە و لە كۆتایی هەفتەكەدا بەرزترین نرخی لە ماوی دوو مانگ و نیوی رابردوو تۆمار كرد و بەگوێرەی livechart نرخی هەر بەرمیلێك لە نەوتی برێنت بە 65 دۆلار و 15 سەنت داخرا.\nبڕیارە لە سەرەتای مانگی ئاداری ساڵی داهاتوو دووبارە وڵاتانی ئۆپێك و رووسیا كۆ ببنەوە بۆ ئەوەی دیسان لەسەر درێژكردنەوەی بڕیارەكەیان یان كۆتایی پێهێنانی بڕیار بدەن.


پانۆراما : کۆبوونه‌وه لوتکه‌ییه‌که‌ی وڵاتانی عه‌ره‌ب له به‌غدا\n23 یه‌مین کۆبونه‌وه‌ی لوتکه‌یی وڵاتانی عه‌ره‌ب کۆتایی به کاره‌کانی خۆی هێنا و ڕاگه‌یاندنی کۆتایی ئه‌م کۆبوونه‌وه لوتکه‌ییه‌ش بڵاوکرایه‌وه.\nیه‌کێک له خاڵه‌کانی ڕاگه‌یاندنی کۆتایی ئه‌و کۆبوونه‌وه لوتکه‌ییه بریتیبوو له داواکردن بۆ وابه‌سته‌یی وڵاتانی عه‌ره‌ب به دیالۆگێکی بابه‌تیانه بۆ چاره‌سه‌رکردنی جیاوازیه‌کانی نێوان ئه‌م وڵاتانه. هه‌ره‌ها خاڵێکی تریش پشتیوانی وڵاتانی عه‌ره‌ب بوو له داواکانی گه‌لی سوریا بۆ ئازادی و دیموکراسی.\nزۆرێک له کاربه‌ده‌ستانی عێراقی ڕایده‌گه‌یه‌نن ئه‌م کۆبوونه‌وه لوتکه‌ییه سه‌رکه‌وتوو بووه.\nسکرتێری گشتی کۆمکاری عه‌ره‌ب گرنگی سازدانی ئه‌و کۆبوونه‌وه لوتکه‌ییه‌ی له دوو ڕوانگه‌وه باسکردووه، یه‌که‌میان پێویستی به کردنی ئه‌و کۆنگره‌یه هه‌بووه له‌م ڕه‌وشی به‌هاری عه‌ره‌به‌ی جیهانی عه‌ره‌بی گرتۆته‌وه، گرنگی دووهه‌میشی وه‌ها دانا که گه‌ڕانه‌وه‌ی عێراقه بۆ ناو کۆمه‌ڵگای عه‌ره‌بی.\nهه‌ندێک له شیکه‌ره‌وه سیاسیه‌کان گۆڕان له ده‌م و چاوه‌کاندا له‌م کۆنگره لوتکه‌ییه‌ی به‌غدادا به وه‌رچه‌رخانێکی گه‌وره داده‌نێن. به‌ڵام له هه‌مان ده‌میشدا جه‌خت ده‌که‌نه‌وه له‌وه‌ی ڕه‌وشی نوێی جیهانی عه‌ره‌بی ناتوانێت ته‌واوی ئه‌و جیاوازیه بنچینه‌ییانه‌ی له ناو سیسته‌مه سیاسیه عه‌ره‌بیه‌کاندا هه‌ن چاره‌سه‌ر بکات ، به‌ڵکو له‌وانه‌شه جیاوازی نوێش له‌گه‌ڵ خۆیدا بێنێت.\nدکتۆر کامه‌ران مه‌نتک ، مامۆستای زانسته سیاسیه‌کان له زانکۆی سه‌ڵاحه‌دین : کۆبوونه‌وه لوتکه‌ییه‌که‌ی وڵاتانی عه‌ره‌ب هێنده‌ی ڕه‌وشه نوێیه‌که‌ی وڵاتانی عه‌ره‌ب گه‌وره نه‌بوو.\nله دوا ڕاگه‌یاندنی کۆبوونه‌وه‌ی لوتکه‌یی وڵاتانی عه‌ره‌بدا ئیدانه‌ی هه‌موو شێوه‌کانی تێرۆریزم کراوه و داوای کاری پێکه‌وه‌ییش کراوه بۆ بنه‌بڕکردنی سه‌رچاوه داراییه‌کانی تێرۆریزم. له کۆبوونه‌وه‌که‌دا پشتیوانی له پێشنیازێکی پادشای عه‌ره‌بستانی سعودیه کراوه بۆ پێکهێنانی نێوه‌ندێکی نێونه‌ته‌وه‌یی به سه‌رپه‌رشتی نه‌ته‌وه یه‌کگرتووه‌کان بۆ به‌گژدا چونه‌وه و له‌ناوبردنی تێرۆریزم.\nڕێبین ئه‌حمه‌د هه‌ردی ، نوسه‌ر و لێکۆڵه‌ره‌وه : تاکه ڕێگایه‌یه‌ک بۆ ڕێگه‌گرتن له تێرۆریزم به شێوه‌یه‌کی ڕاسته‌قینه بریتیه له پرۆسه‌ی دیموکراسی و دامه‌زراندنی سیسته‌مێکی دیموکراسی کراوه.\nعێراق له ده‌مێکدا میوانداری ئه‌م کۆبوونه‌وه لوتکه‌ییه ده‌کات که ڕه‌وشی وڵاته‌که خۆی له‌ناو قه‌یرانێکی قوڵدایه، قه‌یرانێکه یه‌کپارچه‌یی عێراقی خستۆته به‌ر مه‌ترسیه‌وه، شیعه و سوننه‌کان تا ئه‌ندازه‌یه‌ک دابڕان له نێوانیاندایه، کورده‌کانیش کارتی مافی چاره‌نوسی خۆیان به‌رزکردۆته‌وه.\nبه‌ختیار که‌ریم ، نوسه‌ر و لێکۆڵه‌ره‌وه : ئه‌و ڕه‌وشه ناوخۆییه‌ی عێراق کاریگه‌ری هه‌بووه به‌سه‌ر کۆنگره‌که‌وه.\nله کۆنگره‌که‌دا پێشنیازیش کراوه بۆ لایه‌نه فه‌له‌ستینیه‌کان تا پرۆسه‌ی ئاشته‌وایی نێوانیان خێرا بکه‌ن و جیاوازیه‌کانیان وه‌لاوه بنێن و به‌رژه‌وه‌ندی نیشتیمانی خۆیان بخه‌نه سه‌روو به‌رژه‌وه‌ندی تایبه‌تی خۆیانه‌وه.\nمه‌سعود عه‌بدولخالق ، سه‌رنوسه‌ری ڕۆژنامه‌ی ستانده‌رد : له 1948 ه‌وه هه‌رچی بڕیارێک له کوبوونه‌وه لوتکه‌ییه‌کانی عه‌ره‌بدا له‌سه‌ر فه‌له‌ستین درابێت جێبه‌جێ نه‌کراوه و ئه‌وه‌ی ئیسرائیل ده‌یڵێت ده‌چێته خانه‌ی جێبه‌جێکردنه‌وه.\nله‌گه‌ڵ ئه‌وه‌شدا زۆرێک له وڵاته عه‌ره‌بیه‌کان هاوڕایی له نێوانیاندا هه‌بووه له‌سه‌ر پێویستی به کۆتایی هێنان به فه‌رمانڕه‌وایه‌تی به‌شار ئه‌لئه‌سه‌د سه‌رۆکی سوریا ، به‌ڵام ئه‌و هاوڕاییه نه‌بووه مایه‌ی ده‌رکردنی بڕیارێکی به‌هێز دژ به حکومه‌ته‌که‌ی به‌شار ئه‌لئه‌سه‌د له 23 یه‌مین کۆنگره‌ی لوتکه‌یی وڵاتانی عه‌ره‌بدا.\nده‌توانن له ڕێی کلیککردنی ئه‌و فایله ده‌نگیانه‌ی سه‌ره‌وه‌ی ده‌سته چه‌پ گوێبیستی ته‌واوی به‌رنامه‌ی ئه‌م هه‌فته‌یه‌ی پانۆراما بن که ماوه‌که‌ی 11:23 خوله‌که.


چەند رێکار بۆ ژیاندنەوەی پێست\n16/5/2021 11:09 AM\nپێست گرنگترین و یەکەمین لەمپەرە لەبەرامبەر میکرۆب جۆراوجۆرەکاندا و ئەگەر تەندروستیی و توانای ئەم بەشە گرنگەی جەستە دابین نەکرێت بەدڵنیاییەوە تووشی نەخۆشی دەبن. جگە لەوە بوونی پێستێکی ناسک و بەدوور لە چرچی ئاواتی گەورەی هەمووانە و هەمیشەش پەیوەندی بە تەمەنەوە نییە. تا کۆتایی ئەم بابەتە لەگەڵمان بن.\nهەنگوین: هەنگوین پڕاوپڕە لە ڤیتامین، مەوادی کانگەیی و ئەنزیم و هەر بۆیە ورووژانەکانی جەستە کەم دەکاتەوە و خێرایی دەبەخشێت بە پرۆسەی نۆژەن کردنەوەی خانەکانی جەستە. کەوچکێکی چا خواردنەوە بەردە خوێی ورد کراو لەگەڵ دوو کەوچکی خۆراک خواردن تێژەڵ کەن و وەکوو ماسک لە دەموچاوتانی بدەن.\nزەردەچێوە: ئەم مادەیە دژەهەوکردنە، دژە بەکتریایە و دژە ورووژانە، خێرایی دەبەخشێت بە سووڕی خوێن و پەڵە پێستییەکان لەناو دەبات. هەندێک زەردەچێوە و هەنگوین و شیر تێکەڵ بکەن و دواتر لە دەموچاوتانی بدەن.\nماست: ماست ناهێڵێت درەوشاوەیی پێست لەناو بچێت. ئەم شیرەمەنییە یاریدەدەرە بۆ چارەسەرکردنی پەڵە رەشەکانی پێست. کەوچکێکی چا خواردنەوە ئاوی لیمۆ و دوو کەوچک و نیو هەنگوین و کەوچکێکی چا خواردنەوە ماست تێکەڵ بکەن بۆ ئەوەی ماسکێکی درەوشێنەر پێک بێت و ئینجا لە دەموچاوتان بدەن.\nچۆکڵێتی تاڵ: چۆکڵێتی تاڵ هۆکارە بۆ گەنج بوونەوەی پێست بەڵام دەبێ شەکری تێدا نەبێت. چۆکڵێت پڕاوپڕە لە ئەنتی‌ئۆکسیدەنت و وەکوو هۆکارێکی دژەپیربوونی سروشتی دەردەکەوێت. دوو کەوچکی چا خواردنەوەی چۆکڵێتی تاڵ، نیوە پەرداخێک شەکری قاوەیی، نیوە پەرداخێک رۆنی نارگیل و پەرداخێک رۆنی بادەم تێکەڵ کەم بۆ ئەوەی هەویرێک بەرهەم بێت. ئەم هەویرە توێژە مردووەکانی پێست دەشواتەوە.


تاقیکردنەوەی پێکوتەی (ڤاکسین) ڤایرۆسی کۆرۆنا لەسەر مرۆڤ لە ئەمریکا | ڕێکخراوەی زانستی فەرهەنگیی هۆژان\nڕەشەمە ۲۷, ۲۷۱۹ Hojan تەندروستی و زیندەورناسی, زانیاری, هەواڵ و زانیاری 0\nتاقیکردنەوەی پێکوتەی (ڤاکسین) ڤایرۆسی کۆرۆنا لەسەر مرۆڤ لە ئەمریکا\nلە سیاتێلی ئەمریکا، کەسێکی خۆبەخش یەکەم پێکوتەی کۆرۆناڤایرۆسی لێدرا کە ئەمە قۆناغێکە لە تاقیکردنەوەی کلینیکالی ئەم پێکۆتەیە. لێکۆڵەران بە مەبەستی تاقیکردنەوەی تەندروستی و هەروەها توانای بەهێزکردنی سیستمی بەرگریی لەش، لە ماوەی ٦ حەوتەی داهاتوودا ناونووسی بۆ ٤٥ خۆبەخش دەکەن. تاقیکردنەوەکان لە ئەنیستیتۆی تاقیکردنەوەی تەندروستی (KPWHRI) لە سیاتێل بەڕێوە دەچێت.\nئەنیستیتۆی نەتەوەیی ئالێرژی و نەخۆشییە هەودارەکان (NIAID) ڕێگەی بەمە داوە کە ئەم پێکوتەیە بە شێوەی خێرا لەسەر مرۆڤ تاقی بکرێتەوە، ئەمە لە کاتێک دایە کە تاقیکردنەوەی پێکۆتە لەسەر ئاژەڵ پێشمەرجێکە بۆ ئەنجامدانی تاقیکردنەوە لەسەر مرۆڤ.\nبۆ ئەوەیکە دەرمانێکی نوێ وەک دەرمانی تەندروست و کارا پێناسە بکرێت و دواتر بڵاو بکرێتەوە، پێویستە ٣ قۆناغی تاقیکردنەوەی کلینیکاڵی تێپەڕ بکات. ئەگەر وای دابنێین کە تاقیکردنەوە سەرەتاییەکان بەباشی بەڕێوە بچن، ١٢ بۆ ١٨ مانگ دەخایەنێت تا ئەو دەرمانە بۆ بەکارهێنانی گشتی ئامادە بکرێت.\nتاقیکردنەوەی “قۆناغی ۱” چییە؟\nئەم تاقیکردنەوەی کە ئەم دواییانە لەسەر پێکوتەی ڤایرۆسی کۆرۆنا کراوە، بە تاقیکردنەوەی “قۆناغی ۱” ناسراوە. مەبەستی سەرەکیی ئەم قۆناغە، کۆکردنەوەی زانیارییە لەمەڕ چۆنییەتی کاردانەوەی پێکوتە لەسەر تەندروستیی مرۆڤ. لە تاقیکردنەوەکانی “قۆناغی ۱”دا تەنیا گرووپێکی بچووک لە نێوان ٢٠ بۆ ٨٠ کەس وەک بەربژێر دەستنیشان دەکرێن و دۆزی جیاوازی پێکوتەکە لەسەریان تاقی دەکرێتەوە. لێکۆڵەران لە ماوەی چەند مانگدا چاوەدێری دۆخی تەندروستیی بەربژێرەکان دەکەن تا بزانن کاردانەوەی هەر بەربژێرێک بۆ دۆزە جیاوازەکان چۆنە. لە تاقیکردنەوەی پێکوتەی کۆرۆنای نوێشدا کە بە mRNA-1273 ناسراوە، ٤٥ خۆبەخش بۆ ماوەی ١٤ مانگ لە ژێر چاوەدێریدا دەبن. لە ماوەی ٢٨ ڕۆژدا، ٢ دەرزی پێکوتەکە لە باسکی (قۆڵ) خۆبەخشەکان دەدرێت. بەپێی وتەی NIAID، یەکەم بەشداربوو کەمترین دۆزی پێکوتەکەی لەسەر تاقی دەکرێتەوە کە ٢٥ میکرۆگرامە بۆ هەر جار دەرزیلێدانێک. ٣ کەسی دیکەش هەمان دۆزیان لەسەر تاقی دەکرێتەوە و ٤ کەسی دواتریش ١٠٠ میکرۆگرامیان لەسەر تاقی دەکرێتەوە و بەرلەوەی دۆزی دووهەمیان لێ بدرێت، دۆخی ئەم چەند کەسە دەخرێتە ژێر چاوەدێری. ئەگەر کاردانەوەی بەربژێرەکان جێی ڕەزامەندی بێت، ئەوجار دۆزی ٢٥٠ میکرۆگرام لەسەر تاقمی سێهەم تاقی دەکرێتەوە.\nبە پێی ڕێنماییەکانی ناوەندی بەرگری و کۆنترۆڵی نەخۆشییەکانی ئەمریکا (CDC)، دوابەدوای “قۆناغی یەک”، قۆناغەکانی ٢ و ٣ لەسەر تاقمێکی زۆرتر و لە ماوەیەکی درێژتردا بەڕێوە دەچێت. لە “قۆناغی ٢”دا، سەدان کەس بۆ ماوەی چەند مانگ تا ٢ ساڵ دەکەونە بەر تاقیکردنەوە. ئەم قۆناغە یارمەتیی لێکۆڵەران دەدات تا باشترین دۆز بۆ چارەسەری بدۆزنەوە. لەم قۆناغەدا بارودۆخی تەندروستی و هەروەها تەمەنی بەشداربووانیش ڕەچاو دەکرێت و بەم پێیە لێکۆڵینەوە بۆ دۆزەکان دەکرێت.\nبەپێی ڕێنماییەکانی FDA لە “قۆناغی ٣”دا، ٣٠٠ بۆ ٣٠٠٠ خۆبەخش و لەماوەی یەک بۆ چوار ساڵ دەکەونە بەر تاقیکردنەوە. بەشداربووی زۆرتر وادەکات کە لێکۆڵەران لایەنە نائاساییەکانی ئەم پێکۆتەیە بدۆزنەوە و ماوەی زۆرتریش دەبێتە هۆی هەڵسەنگاندنی کاردانەوە درێژخایەنەکانی. کەواتە دوابەدوای تێپەڕکردنی ئەم سێ قۆناغە، FDA پێکوتەی کۆرۆنای نوێ بۆ بەکارهێنانی گشتی پەسەند دەکات.\nدوابەداوی پەسەندکردنی پێکوتەکە لەلایەن FDAەوە، “قۆناغی ٤” دەست پێدەکات کە بە قۆناغی تاقیکردنەوەی “چاوەدێری دوای بەبازاڕکردن” دەناسرێت. ئەمجارەیان لێکۆڵەران چەندین هەزار کەس دەخەنە بەر چاوەدێری تا لایەنە نەناسراوەکانی پێکوتەی نوێ دەرکەوێت.\nکەواتە پێناچێت کە پێکوتەی کۆرۆناڤایرۆسی نوێ بۆ ئەم ساڵ بخرێتە بەردەست، بەڵام هەوڵەکان بۆ دۆزینەوەی چارەسەری خێراتر هەروا بەردەوامە.\nKPWHRI= Kaiser Permanente Washington Health Research Institute\nNIAID= The National Institute of Allergy and Infectious Diseases\nCDC= Centers for Disease Control and Prevention\nئایا ئەنفلوەنزا مەترسیدارترە لە ڤایرۆسی کڕۆنا؟\nئایا ئەنفلوەنزا مەترسیدارترە لە ڤایرۆسی کڕۆنا؟ هەموومان زۆربەی جار تووشی ئەنفلوەنزا دەبین. بۆیە ئەنفلوەنزا شتێکی…


وەرزەکانی ساڵ چۆن ڕوودەدەن؟\n(وەرزەکانی ساڵ چۆن ڕوودەدەن؟)\nزۆرێک وابیردەکەنەوە کە دووری و نزیکی نێوان خۆر و زەوی هۆکاری ڕوودانی وەرزەکانە کاتێک زەوی لە خولگە دایە بەدەوری خۆر.\nهەرچەندە ئەوە فاکتەرێکی لاوەکیە بۆ هەر وەرزێک بەڵام هۆکاری ڕوودانی وەرزەکان نیە، بەڵکو لاربوونی تەوەرەی ستوونی هەسارەکەمان وادەکات وەرزەکانی ساڵ پەیداببن.\nهۆکاری هەرە گرنگ بۆ هەبوونی وەرزەکان لاربوونی تەوەرەی ئەستوونی هەسارەکەمانە بەگۆشی 23 پلە ، وە لەئەنجامیشدا ناوچەی جیاواز لە هەسارەکەمان بڕی زیاتر یان کەمتر لە وزەی خۆر وەردەگرێت بەبەراورد بە ناوچەکانی تر.\n(خولگەی زەوی بەدەوری خۆر، خولگەیکی شێوە هێلکەییەelliptical. وە چونکە هەسارەکەمان بەو شێوەییە لار بۆتەوە و لەهەمان کاتیشدا بەدەوری خۆر دەخولێتەوە، لای جیاواز یاخود ڕووبەری جیاواز لە هەسارەکەمان بەرەوو ڕووی خۆر دەبێت و لاکەی تریشی پشتی لە خۆر دەبێت لە کاتی جیاوازی ساڵاکە.\nلە دەوروبەری مانگی شەش ، جەمسەری باکوری زوی بەرەو خۆر لاربۆتەوە بەم شێوەیەش نیوەگۆی باکور تیشکی خۆری زیاتر بەردەکەوێت. هەر بۆیەش مانگەکانی شەش و حەوت وە هەشت مانگەکانی هاوینن لە نیوەگۆی باکوری زەویدا.\nلەهەمان کاتیشدا، بەشی باشووری نیوەگۆی زەوی لەوکاتەدا لار بۆتەوە بەشێوەیەک کە پشتی لە تیشکی خۆرە، بەم شێوەیەش وەرزی زستان دروست دەبێت لە مانگەکانی شەش و حەوت وە هەشت لەو بەشانەی زەوی.\nهاوین لە باشووری نیوەگۆی زەوی لە مانگەکانی دوازدە و یەک و دووە ، لەکاتێکدا لە باکووری نیوەگۆی زەوی لەم مانگانە وەرزی زستانە.\nخۆی ئاراستەی لاربوونەوەی زەوی بەنزیکەیی نەگۆڕە واتا دوو نیوەگۆکەی زەوی بۆ تەواوی ساڵەکە ڕوویان لەهەمان شوێنە لە بۆشایی، بەڵام ئەوەی دەگۆڕێت بریتییە لە شوێنی دوو نیوەگۆکە بەگوێرەی خۆر، کاتێک زەوی لە خولانەوەدا دەبێت بەدەوی خۆردا.\nڕێڕەوی زەوی بەدەوری خۆر، ڕێڕەوێکی بازنەیی نیە، وە تەنانەت خۆریش شوێنەکەی لە سەنتەری ڕێڕەوی زەوی نیە. بەڵکو خولگە یاخود ڕێڕەوی زەوی، بریتییە لە خولگەیەکی شێوە هێلکەیی و خۆریش زیاتر نزیکە له لایەکی خولگەکە بەبەراورد بە لاکەی تر. ئەوەش واتا دووری زەوی لە خۆر بەبەردەوامی دەگۆڕێت بەدرێژایی ساڵەکە.\nله‌لایه‌نmuhammadپۆستكراوه له 21:50 كۆمێنته‌كان Post a Comment


ژیاننامه‌ی (ستیڤ جۆبس) - Yeane.Org ماڵپەری یانی\nبه‌شـی:: مۆبایل و ویندۆز\nلە رۆژی ٢٤ی مانگی شوباتی ساڵی ١٩٥٥ لە سانفڕانسیسکۆ لە دایکبووە و ھەر لە سەرەتای ژیانییەوە کێشەی تەندروستی ھەبووەو لە ساڵی ٢٠٠٤دا دوچاری جۆرێکی دەگمەنی شێرپەنجەی پەنکریاس ھاتووە و لە ساڵی ٢٠٠٩دا نەشتەرگەری چاندنی جگەری بۆ کراوە، لە سەرەتای ٢٠١١ەوە پشووی وەرگرتووەو لە رۆژی ٢٤ی مانگی ئابی ٢٠١١ دەستلەکارکێشانەوەی خۆی ڕاگەیاند لە پۆستەکەی وەک بەڕێوەبەری گشتیی کۆمپانیای ئەپڵ.\nباوکی جۆبز بە‌ڕە‌گە‌ز عە‌رە‌ب و خە‌ڵکی سوریایە و ناوی عە‌بدولفە‌تاح جە‌ندە‌لیە، ئێستا باوکی جۆبز کە تە‌مە‌نی ٨٠ ساڵە و جێگری سە‌رۆکی ئە‌نجومە‌نی بە‌ڕێوە‌بە‌رایە‌تی ئوتێل و گازینۆی بۆمتاون لە شاری ڕینۆی ھە‌رێمی نیڤادا. لە ماوە‌ی ژیانیان دا ھە‌م ستیڤ و ھە‌م باوکی ناسنامە‌ی خۆیان شاردۆتە‌وە نە‌یان وتووە کە باوک و کوڕن. جە‌ندە‌لی باوکی ستیف لە ١٨ ساڵیە‌وە بۆ خوێندن لە سوریاوە چووە‌تە زانکۆی ئە‌مریکی لە لوبنان، لە گە‌ڵ ھاوڕێ قوتابیە‌کانیدا لە دژی دە‌سە‌ڵاتی بە‌شارە خوری خۆپیشاندانی کردووە، چونکە ناوبراو ویستویە‌تی زیاتر لە دە‌سە‌ڵات بمێنێتە‌وە. کە بارودۆخی سیاسی لوبنان تێک دە‌چێ، جە‌ندە‌لی دە‌چێ بۆ ئە‌مریکا و دە‌چێتە دانشگای کۆلۆمبیا بۆ خۆێندن، دوای ساڵێک دە‌چێتە دانشگای وسکسن و ھە‌ر لە‌و دانشگایە ماستە‌ر و دکتۆراش لە ئابوری و زانستە سیاسیە‌کان بە‌دە‌س دینی. جە‌ندە‌لی لە دانشگا ئافرە‌تێکی بە ڕە‌چە‌ڵە‌ک سویسری ئە‌ڵمانی دە‌ناسێ بە ناوی جوان کارول و پە‌یوە‌ندی دە‌گرن، بە‌ڵام کە ماڵی باوکی کچە دە‌زانن ڕازی نابن و جیایان دە‌کە‌نە‌وە. کە ستیڤ لە دایک دە‌بیت دایکی لە سان فرانسیسکۆ دە‌یدات بە ماڵێکی دە‌وڵە‌مە‌ند تا بە خێوی بکە‌ن، ئە‌وانە پاول و کلار جۆبز بوون کە ستیڤیان کرد بە کوڕی خۆیان. شایانی باسە ستیڤ لە باوکی خوشکێکی تری ھە‌یە بە‌ناوی مونا سیمبسۆن و نوسە‌رێکی گە‌ورە‌یە لە ئە‌مریکاو خاوە‌نی پێنج رۆمانی نایابە، بە‌ڵام ئە‌ویش بە‌دە‌ردی ستیڤ چووە و باوکی لە پێنج ساڵیە‌وە وازی لێھیناوە. جە‌ندە‌لی تە‌نھا یە‌ک جار وتویە‌تی کوڕێکم ھە‌یە بە‌ناوی ستیڤ، ئە‌ویش لە چاوپێکە‌وتنێکدا لە گە‌ڵ ڕۆژنامە‌ی لاس فیغاس سە‌ن لە نیسانی ئە‌مساڵدا. ستیڤ جۆبز خۆی خێزانی لە‌گە‌ڵ لۆرین بویڵپێکە‌وە ناوە وسێ منداڵیان ھە‌یە. ستیڤ جۆبز دە‌ڵێ”ھە‌ندێ جار ژیان سە‌رت دە‌کێشێ بە بە‌ردێکدا بە‌ڵام نابی بێ ھیوا بیت”\nباراک ئۆباما “ستیڤ یە‌کیک بوو لە گە‌ورە‌ترین داھینە‌رە ئە‌مریکیە‌کان، ئە‌و زۆر ئازا بوو، ئە‌و بە شێوزاێکی جیا بیردەکردە‌وە، ئە‌و بوێر بوو و وە باوە‌ڕی ھە‌بوو کە دە‌توانی جیھان بگۆڕێ وە ئە‌وە‌ندە‌ش لێھاتوو بوو دە‌یتوانی ئە‌و کارە بکات”\nبیل گەیتس ” کاریگە‌ری جۆبز گە‌ورە‌یە لە سە‌ر جیھان و نە‌وە‌کانی داھاتوویش ھە‌ست بە‌و کاریگە‌ریە دە‌کە‌ن”\nسە‌رۆکی کۆمە‌ڵە‌ی واڵت دیزنی رۆبیرت ئاغر “دونیا کە‌سایە‌تیە‌کی کە‌م وێنە‌ی لە‌دە‌ستدا”


سلێمانی ... هۆڵێكی كاراتێ داخرا\n2018-07-11 [11:17 AM]\nقایمقامیه‌تی سلێمانی له راگه‌یه‌نراوێكدا كه وێنه‌یه‌كی بۆ ئاژانسی هه‌واڵی زاگرۆس هاتووه، ده‌ڵێت، بەھۆی پایەندنەبونی بە مەرج و رێنماییەکانی کارکردن، لیژنە ھاوبەشەکانی قائیمقامیەتی سلێمانی ھۆڵێکی کاراتێ دادەخات.\nمەحمود عەبدولڕەحمان، سەرۆکی لیژنەی مەلەوانگە و ھۆڵەکانی وەرزشی سەربە لیژنە ھاوبەشەکانی قائیمقامیەتی سلێمانی رایگەیاند، بەھۆ پایەندنەبونی بە مەرج و رێنماییەکانی کارکردن ھۆڵی کاراتێی ئارارات دادەخرێت و تا ئەو کاتەی سەرجەم کەموکوڕییەکانی ھۆڵەکە چارەسەر دەکات.\nوتیشی، ھۆڵەکانی وەرزش، وەک ھەموو ئەو شوێنانەی دیكه، پێویستە مۆڵەتی کارکردنی ھەبێت و پابەندی سەرجەم مەرج و رێنماییەکانی کارکردن بێت.\nئه‌وه‌شی خسته‌روو، ھۆڵی ئارارات مۆڵەتی کارکردنی نییە و پابەندی مەرجی کارکردن نابێت بۆیە بەفەرمانی قائیمقامی سلێمانی و لەلایەن لیژنەکەوە تا ئەو کاتەی پابەندی رێنمایەکان دەبێت، ھۆڵی کاراتی ئارارات دادەخرێت.\nئەم هەواڵە 4051جار خوێندراوەتەوە


قەیراناروشنبیر و فێمینیستا ل بەهدینان، – Malame\nقەیراناروشنبیر و فێمینیستا ل بەهدینان،\n321 به‌رى ده‌مه‌كێ كێم\nقەیراناروشنبیرروشنبیر و فێمینیستا ل بەهدینان، ل بەهدینان،،\nهژمارەکا بناڤ کوپی روشنبیر و فێمینیستێت کارتونی ل بەهدینان داخازا ماف و ئازادیا ژنێ دکەن، لێ مەیدانی دبێ بەرهەمن. دجادێدا زۆرجارا ب بەبەغا و روبوتێت پولیتیکی-حزبی تێن ناڤکرن، هەروەسا بۆ باشترکرن و گوهرینا ژیان و پێشخستنا پروسێسا ئازادیێن فیزیکی و مەعنەوی یێن ژنێ وان هەتا نها هیچ پێگوهور-ئەلتەرناتیڤ و پلان و پروگورامەک نەبووینە. هەردیسا هند ژڤان کەسا هەر مژیلی میکیاجکرن و لێڤ و قون مەزنکرنێنە ب فیلەر و سلیکونی، تشتێ سەیر ئەڤ کەسانە لسەر کوشتنا ژنا و فرەژنی و سنەتکرنا کچا و… و بێ پلانیا دەستهەلاتێ بەرامبەر ژنا و… دبێ هەلویستن و خۆ ب شورشێگێر ژی دزانن!\nل بەهدینان ڤالەهیا نەبوونا روشنبیر و فێمینیستێن مودێرنخاز هەیە، ڤێ فەراغا مەترسیدار ژنەکا هەرفتی و زەلامەکێ ستیریوتایپکری- پیرۆزکری و ژماره ئێک دبەرامبەردا ژنەکا شەرمین و شکەستی و ژمارە دوو بەرهەم ئیناینە.\nدبینم بۆ بهێزکرنا پێگەهێ مێیا باشوور دسێکتەرێ مەعریفی و فەلسەفی و جڤاکی و سیاسیدا فەلسەفا ئاپۆیێ مەزن چارەسەریە. بوچی و چەوا ددەمەکێ کورتدا ژنا کوردستانا رۆژئاڤا گەهشتنە ڤێ قوناغێ؟ ئیرۆ ژنا رۆژئاڤا 30% ژ سوپایێ وێ پارچا کوردستانێ پێک دئینیت (سوپایێ ئەمریکا 23% ژنن)! ئەگەر چ بوو و ل باشوور چەوایە؟ عەقلیەتا عەشائیری پارتی و یەکێتی ژن کریە ئامیرێ دروستکرنا بچیکا و هزر دکەن ژن بەس بۆ سێکسی و گانا و مال پاقژکرنێیە، یا ژهەمیێ تراژیدیتر جارجار ب نقص العقل ژی دهێتە لقەلەم دان.


بۆچی فرۆشتنی ڤان پێرسی لە بەرژەوەندی ئارسناڵە؟! – یاریگانێت\nدەستپێك/ئینگلتەرا/بۆچی فرۆشتنی ڤان پێرسی لە بەرژەوەندی ئارسناڵە؟!\nبۆچی فرۆشتنی ڤان پێرسی لە بەرژەوەندی ئارسناڵە؟!\nلەکۆتاییدا بارودۆخەکە ئاڵۆزەکەی ڕوبن ڤان پێرسی بەکۆتاهات و هەردوو یانەی مانچستەر یونایتد و ئارسناڵ گەیشتنە ڕێککەوتن لەسەر گواستنەوەی ڕوبن ڤان پێرسی. ڕێککەوتنەکە لەدوای کۆبوونەوەیەکی نێوانیان هات لە ڕۆژی سێ شەمە. لەو کۆبوونەوەیەدا ئارسناڵ داوای ٢٠ ملیۆن پاوەندی کردووە و مانچستەریش تەنیا ١٥ ملیۆنی پێشکەشکردووە.سەرەنجام لەسەر ٢٤ ملیۆن پاوەند ڕێککەوتن\nدەنگۆ و پڕوپاگندەکان لەسەر ڕۆیشتنی ڤان پێرسی لە ئارسناڵ بە درێژایی هاوینی ئەمساڵ بە بەردەوامی هەبووە. ئارسناڵ ڕازی نەبوو دەستبەرداری ڤان پێرسی ببێت کە پارساڵ ئەستێرە هۆڵەندییەکە بووە گۆڵکاری خولی ئینگلیزی و بە بێ ئەو ئەستەم بوو گەنەرز بتوانێت پلەی سێهەمی خولەکە بەدەست بهێنێت.\nهەرچەندە ئارسناڵ بە بێ ڤان پێرسی دەکەوێتە کێشەیەکی ڕاستەقینە بەڵام تازە کارلەکار ترازەوە و ئارسناڵیش دەزانێت فرۆشتنی بە سوودی خۆی کۆتایی دێت لەبەر ئەم هۆکارانە\n١- هەرکاتێک ئەستێرەیەکی ئارسناڵ دەیەوێت ئەو یانەیە جێبهێڵێت ئاستی بە تەواوی دادەبەزێت. ئارسناڵ دواتر دەیفرۆشێت بە پارەکەی خۆی و ئەو یاریزانەش لەگەڵ یانە تازەکە ناتوانێت جارێکیتر هەمان ئاست پێشکەش بکات.\n٢- ڤان پێرسی پێکانی هەیە و بەو پێیەی تەمەنی بەرەو ٣٠ ساڵ دەڕوات، زەحمەتە بە تەواوی لە پێکانەکەی چاک ببێتەوە و پێویستە ماوە ماوە لە یاریگاکان دووربکەوێتەوە.\n٣- ڤان پێرسی چیتر لای هاندەرانی ئارسناڵ خۆشەویست نیە و لە یارییە دۆستانەکەی ئارسناڵ و کۆڵۆن هاهوی لێکراوە.\n٤- وەک چؤن بە ڕۆیشتنی تێری هێنری، ڤان پێرسی دەرکەوت و بە باشی جێگای ئەوەی گرتەوە. لەوانەیە ڕۆیشتنی ڤان پێرسی ببێتە هۆی دەرکەوتنی ئەستێرەیەکی تازە لە گەنەرز.\n٥- لە هەمووی گرنگتر، تەنیا ساڵێک لە گرێبەستەکەی ماوە و ئەگەر نەیفرۆشێت بەرامبەر بە ٢٠-٢٥ ملیۆن پاوەند ئەوا وەرزی داهاتوو ناچاردەبێت بێ بەرامبەر دەست بەرداری بێت.\n٦- حەزی ئەو یاریزانە بەڕۆیشتن وایکردووە ئەگەر بمێنێتەوە کاریگەر نەرێنی دەبێت لەسەر باری دەروونی یاریزانەکانی دیکەی ئارسناڵ.


یەکێتی نیشتیمانی - Mehr News Agency\nپێش سەردان کردنی بەغدا؛\nکۆبوونەوەی یەکێتی و پارتی لە ماڵی نێچیرڤان بارزانی\nهەردوو شاندی باڵای پارتی دیموکرات و یەکێتی نیشتیمانی لە ماڵی نێچیرڤان بارزانی جێگری سەرۆکی پارتی لە هەولێر کۆبوونەوە.\nبەرپرسانی دوو حزبی دەسەڵاتداری هەرێم سەردانی بەغدا دەکەن\nنوێنەری پارتی لە پەرلەمانی عێراق لە بڕیاری بەرپرسانی ئەو حزبە و یەکێتی نیشتمانی بۆ سەردان کردنی بەغدا و گفتوگۆ سەبارەت بە پێکهێنانی دەوڵەتی نوێی عێراق هەواڵی دا.\nسەبارەت بە هەڵبژاردنی پەرلەمانی عێراق؛\nداواکاری پارتی و یەکێتی لە باڵوێزی ئەمریکا\nدوابەدوای فەرمانی پەرلەمانی عێراق بۆ ژماردنەوەی دەستی دەنگەکان، دوو پارتی یەکێتی نیشتمانی و پارتی دیمۆکراتی کوردستان داوایان لە باڵوێزی ئەمریکا کرد بۆ پاراستنی کورسی لایەنە کوردییەکان هەوڵ بدات.\n۵ بەربژێری سەرۆک کۆماریی عێراق لە پارتی و یەکێتی\nرۆژنامەی "الشرق الاوسط" بە گێڕانەوە لە سەرچاوەیەکی ئاگاداری کورد لە بوونی ٥ بەربژێری شیمانەیی پارتی و یەکێتی بۆ پۆستی سەرۆک کۆماری عێراق هەواڵی دا.\nدیداری وەفدی یەکێتی لە گەڵ موقتەدا سەدر و عەبادی\nوەفدی یەکێتی نیشتمانی کوردستان پاش گەیشتن بە بەغدا لە گەڵ موقتەدا سەدر سەرۆکی ڕەوتی سەدر و حەیدەر عەبادی سەرۆکی هاوپەیمانی نەسر دیدار و گفتوگۆی کرد.\nیەکێتی و پارتی جەختیان کرد؛\nکورد ئامادەیە بە یەکڕیز بڕواتە پەرلەمانی عێراق\nپارتی دیمۆکراتی کوردستان و یەکێتی نیشتیمانی کوردستان ڕایانگەیاند کە ئامادەن لەگەڵ لایەنە کوردییەکان، ئیئتلافی ئیتنیکی یەکڕیز لە پەرلەمانی عێراق پێکبێنن.\nبەرپرسێکی باڵای یەکێتی نیشتیمانی کوردستان کۆچی دوایی کرد\nئەنجومەنی ناوەندی یەکێتى هەواڵى گیان لەدەستدانى عادل موراد سکرتێرى ئەنجومەنەکە و ئەندامى دەستەى دامەزرێنەرى یەکێتى ڕاگەیاند.\nلە سەدا ۹۲ی دەنگەکان ژمێردران؛\nدوایین زانیاری لەسەر ڕێژەی دەنگی لایەنە کوردییەکانی عێراق\nڕێژەی دەنگی لایەنەکان لە هەولێر و سلێمانی دوای جیاکردنەوەی لە سەدا ٩١ بۆ ٩٢ی دەنگەکان بڵاوکرایەوە.\nئاماری بەرایی بڵاوبووەوە؛\nڕێژەی دەنگی پارتە کوردییەکان لە هەڵبژاردنی پەرلەمانی عێراق\nسەرچاوەگەلی عێراقی ڕایانگەیاند کە پارتی دیموکراتی کوردستان بە پێی بژاردنی سەرەتایی دەنگەکان لە نەینەوا، هەولێر و دهۆک یەکەمە و یەکێتی نیشتمانی-ش لە پارێزگای سلێمانی باڵاترین دەنگی مسۆگەر کردووە.\nداخوازیی نێچیرڤان بارزانی لە خەڵک و حزبەکانی سلێمانی\nنێچیرڤان بارزانی سەرۆکی حکومەتی هەرێمی کوردستان لە پەیامێکدا داوا دەكات، دەستبەجێ تەقەكردن لە بارەگای حیزبەكان لە سلێمانی ڕابگیرێت و هێزە ئەمنییەكان بەرپرسیارێتيی خۆیان ئەنجام بدەن و بارەگا و بنكەی هەموو لایەنەكان بپارێزن.\nدەنگەکان لە سلێمانی دەستکاری کراوە\nمه‌كته‌بی سیاسی پارتی دیموكراتی كوردستان ڕایگه‌یاند: "له پارێزگای سلێمانی و شار و شارۆچكه‌كانی ئه‌و پارێزگایه، گومانی زۆرمان له لا دروست بووه، له‌وه‌ی كه به‌شێوه‌یه‌كی رێكخراو ده‌ستكاری ده‌نگی ده‌نگده‌ران كرابێت".\nبەرهەم ساڵح چاوی بڕیوەتە سەرۆکایەتی هەرێم یان پۆستی دەوڵەتی لە عێراق\nرۆژنامەی "العرب" ڕاپۆرتی دا کە هەڵبژاردنەکانی پەرلەمانیی بەردەم لە عێراقدا گرینگییەکی ئەوتۆی بۆ بەرهەم ساڵح هەیە و دەتوانێ پۆستێکی گرینگی لە دەوڵەتی ناوەندیی عێراق بۆ دەستەبەر بکات.\nڕێککەوتنی هه‌ولێر- به‌غدا لە بابەت جێگیربوونی پێشمه‌رگه له مه‌خموور\nبه‌رپرسی لقی یەکێتی نیشتمانی کوردستان له شاری مه‌خموور له ڕێککەوتنی نێوان هه‌ولێر- به‌غدا لە بابەت کردنه‌وه‌ی فه‌رمانگه‌کانی خزمه‌تگوزاری و جێگیربوونی هێزی پێشمه‌رگه و ئاسایشی هه‌رێم له‌و شاره هەواڵی دا.\nهیچ ڕێگەیەک بۆ چارەسەر كردنی كێشەكانی نێوان هەولێر و بەغدا نەماوە\nپەرلەمانتارێكی كورد لە پەرلەمانی عێراق وێرای ڕەت کردنەوەی هەر جۆرە ڕێککەوتنێک لە نێوان هەولێر و بەغدا، ڕایگەیاند: هیچ ڕێگەیەک بۆ چارەسەر كردنی كێشەكانی نێوان هەولێر و بەغدا.\nیه‌كێتی سەبارەت بە پاشماوه‌كانی داعش هۆشداری ده‌دات\nبه‌رپرسێكی یه‌كێتی سەبارەت بە مەترسیی پاشماوه‌كانی داعش له‌سه‌ر چه‌ند گوندی كوردنشینی سنووری خورماتوو هۆشداری دا و بە ئاماژە بە شكست هێنانی ئۆپه‌راسیۆنێكی سوپای عێراق له‌و ناوچانه، ڕایگەیاند: پێشمه‌رگه له‌و سنوورانه جێگیر كراون.\nئه‌مریكا پاره‌ی پێشمه‌رگەی ڕاده‌ستی بەغدا کردووە\nپەرلەمانتارێکی یەکێتی نیشتمانی لە پەرلەمانی کوردستان ئاشکرای کرد: ناردنی پاره‌كه‌ی ئه‌مریكا بۆ هێزی پێشمه‌رگه گۆڕانكاریی به سه‌ردا هاتووە و ته‌واوی پاره‌كه ڕاده‌ستی حكوومه‌تی عێراق کراوە.\nپه‌رله‌مانی هەرێمی كوردستان بڕیاری دا؛\nپاسه‌وانی تایبه‌تیی بەرپرسە حزبییەکانی هه‌رێم نەمێنێت\nپه‌رله‌مانی هەرێمی كوردستان له چوارچێوه‌ی په‌سند كردنی پڕۆژه چاكسازییه‌كه‌ی حكوومه‌ت، بڕیای دا پاسه‌وانی تایبه‌تی به‌رپرسه حزبیه‌كان نەمێنێت.\nنێچیرڤان بارزانی و مه‌لا به‌ختیار باسیان کرد؛\nگرینگترین هه‌ڵوێستی پارتی و یه‌کیتی سه‌باره‌ت به دۆخی هه‌رێم\nکارگێڕی مه‌کته‌ب سیاسی یەکێتی نیشتیمانی کوردستان جەختی کرد: "پەیوەندی یەكێتی و پارتی مێژووییەو هەرچییەك لەكوردستاندا بكرێت دەبێت پەیوەندی یەكێتی و پارتی باشتر بكرێت".\nرۆژنامەی "العربی الجدید":\nدیدارە نهێنیەکانی دەوڵەتی عێراق لە گەڵ حزبە کوردستانییەکانی هەرێم\nسەرچاوەگەلی عێراقی دەڵێن لە کاتێکدا کە بەغدا خۆ دەبوێرێت لە دانوستان و گفتوگۆی ڕاستەوخۆ لە گەڵ دەوڵەتی هەرێمی کوردستان، دیدارگەلێکی پشت پەردەی لە گەڵ هەندێک حزبی سیاسی کوردیدا هەیە.\nقەیرانی هەولێر – بەغدا بەرەو کرانەوە دەچێت\nلێپرسراوی دەستەی كارگێڕی مەكتەبی سیاسی یەكێتی نیشتمانی كوردستان لە بەڕێوەچوونی دانیشتنگەلێکی نهێنی و ئاشکرا بە مەبەستی کرانەوەی قەیرانی نێوان دەوڵەتی ناوەندی و هەرێمی کوردستان هەواڵی دا.\nخۆپیشاندان دژی حکوومه‌تی هەرێم لە ڕانیە ده‌ستیپێکرده‌وه\nخۆپیشاندان دژی حکوومه‌تی هەرێم لە ڕانیە ده‌ستیپێکرده‌وه و لە بەرامبەردا سێ فه‌وجی لیوای ۱۶ی هێزه‌کانی ۷۰ی یه‌کێتی له‌ناو ئەو شارەدا جێگیرکراون .\nسه‌رکرده‌یەکی حه‌شدی شه‌عبیی عێراق و به‌رپرسی ئاسایشی ده‌شتی نه‌ینه‌وا هەواڵی پاشه‌کشێی فه‌وجه‌کانی سه‌ر به حه‌شدی شه‌عبی له شاری شه‌نگال و ناوچه‌ی زومماری ڕەت کردەوە.


کیشه‌ی ئه‌لکهول‌و ته‌ندروستی ده‌روونی له هه‌مانکاتدا | Suomen Mielenterveysseura\nئانتی (Antti) له ساڵانی ڕابردوودا ئه‌لکهولێکی زۆری خواردۆته‌وه. هه‌روه‌ها له ماوه‌ی نیو ساڵی رابردوودا، زۆر کات خه‌مۆکیه‌کی زۆری هه‌بووه. ئانتی نه‌یتوانیوه باش بخه‌وێت‌و به‌رده‌وام بیرۆکه‌و شتی دڵته‌نگی له مێشکیدایه.\nبه هۆی بیرۆکه دڵته‌نگیه‌کانیه‌وه ئانتی په‌نای برده لای پزیشکی بنکه‌ی ته‌ندروستی، که ئه‌ویش ئانتی ڕه‌وانه‌ی سیسته‌ری دێپریشن (غه‌مناکی) کرد بۆ گفتوگۆکردن. یه‌که‌م دیدار له لای سیسته‌ری دێپرێشنه‌که‌دا به لای ئانتیه‌وه سه‌رکه‌وتوو بوو: به دوو ڕۆژ پێش ئه‌وه‌ی سه‌ردانی بکات، ئه‌و نه‌یخواردبۆوه‌و توانی له گفتوگۆکه‌دا دڵته‌نگیه‌که‌ی هه‌ڵڕێژێت. ئه‌و هه‌ستی ده‌کرد، که گوێی لێ ده‌گرن‌و لێی تێده‌گه‌ن.\nله سه‌ردانی دووه‌م‌و سێهه‌مدا، ئانتی سه‌رخۆش بوو. سیسته‌ری دێپرێشنه‌که پێی وت، که ئه‌گه‌ر ئه‌و به سه‌رخۆشی بێت، گفتوگۆکه هیچ سوودێکی نابێت. له کۆتایدا سه‌ردانه‌کان ده‌بوو کۆتایان پێ بهێنرێت، له‌به‌ر ئه‌وه‌ی جارێکی تریش ئانتی به سه‌رخۆشی هاته سه‌ردانه‌که‌ی سیسته‌ری دێپرێشنه‌که.\nئانتی گه‌شته چاره‌سه‌ری ته‌رکدان، که ئه‌و پێشتر له ڕێگه‌ی یارمه‌تی سۆسیالی شاره‌وانیه‌که‌یانه‌وه داوای کردبوو. ئانتی زۆر مه‌به‌ستی بوو که واز له خواردنه‌وه (ئه‌لکهول) بێنیت، بۆیه چاره‌سه‌ری ته‌رکدان بۆ ئه‌و سه‌رکه‌وتوبوو و هه‌روه‌ها یارمه‌تیدا که دوای چاره‌سه‌ره‌که‌ی بێ خواردنه‌وه بێت. به‌ڵام له کاتی چاره‌سه‌ره‌که‌دا، ئانتی حاڵه‌تی دڵته‌نگی‌و تووڕه‌ی بۆ ده‌هاته پێشه‌وه، که ڕه‌نگه به هۆی نیشانه‌ی کاریگه‌ری ئه‌لکهۆله‌کوه بووبێت. ئه‌گه‌ر چی ئه‌وه‌نده‌ی نه‌مانوو که ئانتی واز له چاره‌سه‌ری ته‌رککردنه‌کوی به ته‌واوه‌تی بێنێت له‌به‌ر ئه‌و حاڵه‌تانه، به‌ڵام ئه‌و توانی چاره‌سه‌ره‌که تا کۆتای به‌رێت.\nپاش ئه‌وه‌ی دوو مانگه ئانتی نه‌یخواردۆته‌وه، ئه‌و تا ئێستاش هه‌ست به دڵته‌نگی‌و بێ ئومێدی ده‌کات. هه‌روه‌ها ماندوێتی‌و ئێش‌و ترسی به‌رده‌وام، ئانتی بێ تاقه‌ت ده‌کات. باری فیزیکی ئانتی له لایه‌ن پزیشکه‌وه سه‌لامه‌ته.\nئانتی ده‌توانیت چی بکات؟\nباری ترس‌و دڵته‌نگی ئانتی، ته‌نها له خواردنه‌وه‌ی زۆری ئه‌لکوهۆله‌وه سه‌رچاوه‌یان نه‌گرتوه. ڕه‌نگه ئانتی گرفتی ته‌ندروستی ده‌روونی هه‌بێت که هیچ په‌یوه‌ندیه‌کی به سه‌رخۆشیه‌که‌وه‌ی نییه‌و پێی ده‌وترێت دیاگنۆسی دووانه (دیاریکردنی دووانه). ئه‌و نیشانه ده‌روونیانه‌ی که‌سی گرفتی دیاگنۆسنی دووانه هه‌یه‌تی، وه‌ک نمونه‌که‌ی ئانتی که دڵته‌نگی‌و خه‌مۆکی بوو، ته‌نها به نه‌خواردنه‌وه‌ی درێژخایه‌نی ئه‌لکهۆلی کۆتای نایه‌ت. ئه‌و که‌سه‌ی گرفتی دیاگنۆسی دووانه‌ی هه‌یه، پێویستی هه‌م به چاره‌سه‌ره بۆ کێشه‌ی سه‌رخۆشیه‌که‌ی‌و هه‌م بۆ گرفته ده‌روونیه‌که‌ی.\nهه‌ندێ جار ئه‌و که‌سه‌ی نه‌خۆشی دیاگنۆسی دووانه‌ی هه‌یه، کێشه‌ی هه‌یه له شکڵی ئه‌وه‌ی که جێگه‌یه‌کی چاره‌سه‌ری گونجاوی بۆ نادۆزرێته‌وه. بۆ ئه‌وه‌ی چاره‌سه‌ری پزیشکی ده‌روونی وه‌رگریت، به گشتی پیویستی به‌وه هه‌یه که ماوه‌یه‌کی درێژ دوور بیت له خواردنه‌وه‌ی ئه‌لکهۆل، به‌ڵام ئه‌و کاریگه‌ریانه‌ی له گرفته‌کانی ته‌ندروستی ده‌روونیه‌وه سه‌رچاوه ده‌گرن، ڕه‌نگه سه‌ختی دابنیت له‌سه‌ر خۆ دوور ڕاگرتن له ئه‌لکهۆل. هه‌روه‌ها سه‌رخۆشبوون نیشانه‌کانی ده‌روونی به گشتی به‌هێزتر ده‌کات.\nبه گشتی یه‌که‌م ئامانج له چاره‌سه‌ری نه‌خۆشی دیاگنۆسی دووانه‌دا، بریتییه له وازهێنانی وابه‌سته‌یی به ئه‌لکهوله‌وه. چاره‌سه‌ری وابه‌سته‌یی ئه‌لکهۆل بۆ نمونه له کلینکی A ده‌توانین ئه‌نجامی بده‌ین. کاتێک وابه‌سته‌ی ئه‌لکهول خه‌ریکه به پێی پێویست کۆنتڕۆڵ ده‌کرێت، ئه‌وجا چاره‌سه‌ری گرفتی ته‌ندروستی ده‌روونی ده‌تواین بۆ نمونه له پۆلیکلینکی ده‌روونی ده‌ست پێ بکه‌ین. له هه‌ندێ حاڵه‌تدا ده‌توانین چاره‌سه‌ری ته‌ندروستی ده‌روونی له هه‌مان کاتدا یان ته‌نانه‌ت له هه‌مان جێگه‌شدا له‌گه‌ڵ چاره‌سه‌ری سه‌رخۆشیدا ده‌ست پێ بکه‌ین. ڕه‌نگه له داهاتوودا ئامانج ئه‌وه بێت که هه‌وڵ بدرێت هه‌ردوو کێشه‌که پێکه‌وه له هه‌مان جێگه‌دا چاره‌سه‌ر بکرێن.\nباش وایه که ئانتی بۆ نمونه په‌نا بۆ بنکه‌ی ته‌ندروستی به‌رێت‌و به وردی بارودۆخه‌که‌ی بۆ خۆی ڕۆشن بکاته‌وه. به ئه‌گه‌رێکی زۆره‌وه ئانتی سوود له یه‌کێ له جۆره چاره‌سه‌ره‌کانی ته‌ندروستی ده‌روونی وه‌رده‌گرێت.


ماڵپەری فیردەوس | چۆنییەتی دابەش کردنی میراتی ھاوسەر ، کچی کوڕ ، کوڕی کوڕی کوڕ ؟\nسەردێری پرسیار:چۆنییەتی دابەش کردنی میراتی ھاوسەر ، کچی کوڕ ، کوڕی کوڕی کوڕ ؟\nبەرواری دانان :2018-11-24 کۆدی پرسیار:853\nپرسیار // ئافرەتێک مردوو ئەم میراتگرانەی بەدوای خۆی بەجێ ھێشتووە ، ھاوسەر ، کچی کوڕ ، کوڕی کوڕی کوڕ ، میرات چۆن دابەش دەکرێت ؟\nوەڵام // زانایان دەڵێن ئەگەر ئافرەتێک بمرێت ئەم سێ کەسانە میرات گری بن بەم شێوەیە میرات دابەش دەکرێت :\nیەکەم : (( ھاوسەری مردووەکە )) : ھاوسەری مردووەکە لە چوار بەشی میرات یەک بەش دەبات ، چونکە مناڵی " واتە نەوەی " ھەیە .\nدووەم : (( کچی کوڕ )) : کچی کوڕی مردووەکە نیوەی میرات دەبات ، چونکە :\n(١) فرع وارث بەرزتر لەخۆی نییە .\n(٢) ھیچ برای نییە .\n(٣) ھیچ خوشکی نییە ، خۆی بە تەنیایە .\nسێیەم : (( کوڕی کوڕی کوڕ )) : کوڕی کوڕی کوڕی مردووەکە ئەو میراتەی ماوەتەوە بە تعصیب دەبات .


بریاری وەزارەتی دەرەوەی ئەمەریکا دژ بە ٧٦ لێپرسراوی ئاسایشی دیوانی محەمەد بن سەلمانی جێگری پاشای سعودیە، کە هەمویان لە تیمی پارێزەرانی تایبەتی ئاسایشی شا محەمەدن و هیچ جوڵەیەک و چالاکیەک ناکەن، بێ رەزامەندی ئەو جێنشینە نەبێت.\nکۆنگرەی خوێندکارانی کورد لە دەرەوە، لە دیدی مسعود بارزانیەروە\nمێژوی راپەرینی خوێندکاران لێرە و لەوێ!\nبۆ وا لەم شارە دەکەن؟\nکومپانیا زەبەلاحەکان..خواتان بێت!\nئایا میللەتانی جیاواز ئەتوانن لەژێر چەتری یەك دەوڵەتدا بژین ؟


کوردستان و هەلێکی گونجاو / عومەر ئێلخانیزادە - کۆمەڵەی زەحمەتکێشانی کوردستان\nکوردستان و هەلێکی گونجاو / عومەر ئێلخانیزادە\nناڕەزایی و خۆپیشاندانەکانی ناو ئێران کە لە پەرەسەندن دایە، بێگومان لەگەڵ هەموو ناڕەزاییەکانی پێشوتر جیاوازە. خەڵکی ئێران هەموو سیستمی حکومەتی داوەتە بەر پەلامار، توڕەیی خەڵکی ناڕازی بە کەس کۆنتڕۆڵ ناکرێت. کوردستان کە هەر لە سەرەتاوە دەنگی بە کۆماری ئیسلامی نەدا، دژی ئەو دەسەڵاتە وەستایەوەو، تا ئێستاش لە سەنگەری پێشەوەی خەبات بۆ دێمۆکراسی دایە.\nلە هەمان کاتدا کۆماری ئیسلامی گەورەترین دەوڵەتی داگیرکەرە کە دوژمنایەتیەکی بەرین و بە بەرنامەی لەگەڵ بزوتنەوەی حەقخوازانەی کورد لە هەموو بەشەکانی کوردستاندا هەیە. ئێران لە سوریە و عێڕاق دەور و تەئسیری زۆری هەیە، لە ڕاستیدا ئەو دوو رژێمە گوێ لە مستی کۆماری ئیسلامین، تەنانەت بەشێک لە هێزە کوردیەکانیش لێی نزیکن. کۆماری ئیسلامی هەموو دەسەڵاتی خۆی خستۆتەگەڕ تا لەم دوو وڵاتە دژ بە دۆزی کورد دەور بگێڕێ. دیتمان چۆن بەرێوەبەریی هێرشی سەر کەرکوکی کرد، چۆن ئێستاش لە سوریە خۆی مات داوە تا دژ بە خەڵکی کوردستان بکەوێتە گەڕ. بۆیە تەنگەژە و گرفتی کۆماری ئیسلامی، هەوەڵین لایەن کە قازانجی لێدەبات کوردە. حکومەتی ناوەندیی هەم عێڕاق و هەم سوریە بە کز بوونی ئێران، لاواز دەبن، لاوازیی ئەوانیش کورد قازانجی لێدەبات. دیارە لە ڕۆژهەڵاتی کوردستانیش، بزوتنەوەی کورد گەورەترین دوژمنی خۆی بە کەنەفتی دەبینێ.\nبۆیە پێویستە خەڵکی کوردستان بە وشیاری هەم لەو خەبات و ئیعتیرازاتە بەشدار بێ و، هەم پاڵپشتی لێبکات. کوردستان بە پێچەوانەی شوێنەکانی دیکەی ئێران ئاڵترناتیوی خۆی هەیە، با ئێستا ئەم ئاڵترناتیوە بە ڕادەیەک پەڕتەوازە بێ، بەڵام گەشەی بزوتنەوەی مەدەنی و ئاستی بەرزی ئەو بزاوتە، هەم بەستێنی بۆ پێویستی هاوکاریی نێوان حیزبەکان کردۆتەوە، هەم گوشارێکی جەماوەرییە کە ئیتر هێزە سیاسیەکان ناتوانن خۆی لێ لادەن. بزوتنەوەی مەدەنی لە ڕۆژهەڵاتی کوردستان لە یەک ساڵی رابردودا، پێگەیشتنێکی گەورەی بەخۆوە بینیوە و حەقوایە هەم پەیامە سیاسیەکەی ببیسترێ، هەم شێوازی کارەکانی.\nبەشداریی و پشتیوانی لە خەباتی دیکەی شارەکانی ئێران ئەرکێکی هەم نەتەوەیی و هەم دێمۆکراتیکە. حەق نییە خەڵکی کوردستان ئەم دەرفەتە لە دەست بدات.\nhttps://www.komala.com/wp-content/uploads/2017/12/wte2.jpg 380 700 عەتا https://www.komala.com/wp-content/uploads/2014/03/logo.png عەتا2017-12-31 21:12:222018-01-01 01:08:44کوردستان و هەلێکی گونجاو / عومەر ئێلخانیزادە\nئیعتیرازاتی بەرینی جەماوەریی و ئاڵۆزییەکانی ئێران/ عومەر ئێلخانیزادە... بیانیە کومەلە زحمتکشان کردستان


فلتەرێکی نوێی کامێرای مۆبایلی OnePlus 8 Pro توانای هەیە ناوەوەی ماددە پلاستیکییەکان و جلەکان ببینێت - Home4T\nالرئيسية / IFTTT / کەی ئای تی ئێن / فلتەرێکی نوێی کامێرای مۆبایلی OnePlus 8 Pro توانای هەیە ناوەوەی ماددە پلاستیکییەکان و جلەکان ببینێت\nفلتەرێکی نوێی کامێرای مۆبایلی OnePlus 8 Pro توانای هەیە ناوەوەی ماددە پلاستیکییەکان و جلەکان ببینێت\nUser Home4T 5/18/2020 03:13:00 pm IFTTT, کەی ئای تی ئێن\nفلتەرێکی کامێرا لە مۆبایلی OnePlus 8 Pro ـی نوێدا دۆزراوەتەوە، کە هەرگیز پێشتر لە مۆبایلی دیکەدا بەدی نەکراوە و توانای هەیە ناوەوەی ماددە پلاستیکییەکان و تەنانەت ژێر جلیش ببینێت.\nبەڕێز Ben Geskin لە تویتەر جریوەیەکی ڤیدیۆیی بڵاوکردووەتەوە و فلتەرێکی نوێی کامێرای مۆبایلی OnePlus 8 Pro ـی بەدیار خستووە و لەسەر ئامێری Apple TV تاقی کردووەتەوە، کە توانای هەیە بە شێوەیەکی ئاشکرا بەشی ناوەوەی ئامێرە پلاستیکییەکە (Apple TV) نیشان بدات. هەر وەک چۆن تیشکی X-Ray ئێسک و بەشەکانی دیکەی ژێر پێست دەردەخات.\nتەنانەت کەناڵی Unbox Therapy ـیش لە یوتیوب ڤیدیۆیەکی نایابی لەسەر فلتەری کامێرای مۆبایلەکە درووست کردووە و ناوەوەی ڕیمۆت کۆنتڕۆڵ و ژێر جل بەدیار دەخات لە ڕێگەی فلتەرەکەوە.\nوا دیارە ئەو ئامێرانەی کە خاوەن هەستەوەری تیشکی ژێر سوورن، دەتوانرێت بۆ هەمان مەبەست بەکاربهێندرێن. هەر وەک Guilherme Rambo، گەشەپێدەری ئەپ، توانی لە ڕێگەی هەستەوەری TrueDepth ـی کامێرای پێشەوەی دواین ئایفۆنەکان، ناوەوەی ماددە پلاستیکییەکان ببینێت، هاوشێوەی OnePlus 8 Pro (پێدەچێت پێویست بە جەیڵبرەیک بکات تاوەکو ئەمە لە ئایفۆنەکاندا ئەنجام بدرێت).\nبەڵام ڕەنگە ئەمە کێشەی تایبەتمەندێتی بۆ کۆمپانیای وەنپڵەس درووست بکات، چونکە دەتوانرێت فلتەرەکە بۆ بینینی ژێر جلیش بەکاربهێندرێت، هەر وەک لە ڤیدیۆکەی کەناڵی Unbox Therapy لە سەرەوە بەدیار خرا.\nپێگەی The Verge تاقیکردنەوەی لەسەر فلتەری مۆبایلەکە کردووە و بۆیان دەرکەوتووە کە کارکردنی فلتەرەکە لەسەر ماددە پلاستیکییەکان سنووردارە و تەنها لەسەر ئەو ماددە پلاستیکییانە کار دەکات کە ڕەش و تەنکن.\nئەگەر مۆبایلی OnePlus 8 Pro ـت هەیە، ئەپی Camera بکەرەوە و لە بەشی فلتەرەکاندا “Photochrom” هەڵبژێرە، لە پاشان کامێرای مۆبایلەکە بخەرە سەر ماددە پلاستیکییە ڕەشەکان و ئەم ئەزموونە تاقی بکەوە.\nfrom کەی ئای تی ئێن https://ift.tt/3e0AzIT


پسپۆڕی نه‌خۆشییه در‌مه‌کان و گشتییه‌کان.\nبه‌رپرسی سه‌نته‌ری پزیشکی نوێ ، سلێمانی .\nئه‌وه‌ی ڕاستی بێت هه‌موو ئافره‌تێك 2 هێلكه‌دانی هه‌یه و ده‌كه‌ونه ئه‌ملاولای منداڵدان (پزدان ، ڕه‌حم) ه‌وه . له‌ژنى ئاساییدا درێژى 4 سم، به‌رزى 3 سم ئه‌ستورى 1 سم ه، پاش لێچوونه‌وه (وه‌ستان ، نه‌مانى خولی مانگانه) هێلكه‌دانه‌كان هێدى هێدى گچكه ده‌بنه‌وه‌و تا ده‌پوكێنه‌وه . جارى وا هه‌یه یه‌كێكیان (راست یان چه‌پ) یان هه‌ردووكیان تووشى هه‌وكردن یان سووربونه‌وه ده‌بن، (یان تووشی دروست بوونی کیسی ئاوی دێن) . هه‌ردووهێلكه‌دانه‌كه جووتێک كه‌ناڵی ریشاڵی ماسولكه‌یین ، له‌پاشكۆى زاماڵه‌وه تا هێلكه‌دان درێژ ده‌بنه‌وه ، هه‌رچه‌نده به‌ستراون به منداڵدانه‌وه ، وه‌لێ ده‌جوڵێن .\nکاری سه‌ره‌کی هێلکه‌دانه‌کان بریتییه له ده‌رکردنی هێلکه بۆ پیتاندن ، ها‌وکات ده‌ردانی هۆرمۆنی ئۆسترۆجین و پرۆجێستێرۆنه . کرۆکی باسه‌که‌مان ئه‌و کیسانانه‌ن (وه‌ک بڵقی ئاو وان) که هه‌ندێک جار له سه‌ر یه‌کێک له هێلکه‌دانه‌کان دروست ده‌بێت ، جاری وا هه‌یه چه‌ند بلقێک که چه‌ند مللیمه‌ترێک ده‌بن دروست ده‌بن و کۆده‌بنه‌وه . هه‌ندێک ئافره‌ت جارێک له ژیانیدا کیسیکی ئاوی له سه‌ر هێلکه‌دانه‌کانیاندا په‌یدا ده‌بێت و ئاسایی و بێ نیشانه‌یه.\nجۆره‌کانی کیسه‌کان :\n# گرنگترینیان و ئاسایی ترینیان کیسی ئاوی فه‌نکشنی (functional) یه و ئه‌میش دوو جۆره:\n1- Corpus luteum-cyst -2 Follikelcys.\nله کاتی خولی مانگانه‌ی خانماندا هێلکه‌یه‌ک گه‌وره ده‌بێت و ناونراوه کیسه هێلکه (فۆلیک) ئه‌م کیسه‌یه له نێو هێلکه‌دانه‌کاندایه . زۆرجاران ئه‌م کیسه هێلکه‌یه ده‌ته‌قیت و ئه‌و کاته هێلکه‌که ده‌کاته ده‌ره‌وه . گه‌ر بێت و کیسه هێلکه نه‌ته‌قیت ئه‌وا له نێو هێلکه‌دانه‌که‌دا کیسه‌یه‌ک دروست ده‌بێت که بڕێک شله‌ی تێدایه . ئاسایی کیسه هێلکه ده‌پوکێته‌وه و له ناو ده‌چێت ، ئه‌و کاته هێلکه‌یه‌ک ده‌کاته ده‌ره‌وه ، گه‌ر کیسه‌که نه‌توێته‌وه و نه‌کرێته‌وه ئه‌وا هاوکات له نێو کیسه‌که‌دا کیسه‌یه‌کی دی دروست ده‌بێت و ئه‌وانیش ده‌بن به کیسه‌یه‌کی نێو هێلکه‌دانه‌که .\nئه‌و جۆره وه‌ک کیسه وان و له سه‌ر هێلکه‌دانه‌کان دروست ده‌بن و له وانه‌یه تاڵه موویه‌ک ، چه‌وری یان خانه‌ی دی تێدا بێت .\n2. جۆری Cystadenom\nئه‌مانه جۆرێکن له شێرپه‌نجه ، به‌ڵام به شێوه باشه‌کان ناسراون و له سه‌ر هێلکه‌دانه‌کان دروست ده‌بن .\n3. جۆری Endometrium\nئه‌م جۆره‌یان ئاسایی له نێو منداڵداندایه و ده‌توانێت له ده‌ره‌وه‌ی منداڵدانیشدا بێت و خۆی بلکێنێت به هێلکه‌دانه‌کانه‌وه ، زۆرجاران وه‌ک کیسه‌یه‌ک ده‌رده‌که‌ون .\nئه‌وه‌ی شایانی باسه هه‌ندێک جار له نێو هێلکه‌دانه‌کاندا کۆمه‌ڵێک گچکه کیس کۆ ده‌بنه‌وه و ده‌بنه هۆی (نه‌خۆشی کۆمه‌ڵه کیسه‌کان) ئه‌مه‌ش ده‌بیته هۆی گه‌وره بوون و قه‌به بوونی هێلکه‌دانه‌که . گه‌ر له راده‌ی خۆی گه‌وره ببێت و چاره‌سه‌ر نه‌کریت ئه‌وا ده‌بێته هۆی نه‌زۆکی خانمان .\nئه‌وی راستی بێت زۆر جاران کیسه‌کانی سه‌ر هێلکه‌دانه‌کان بێ نیشانه‌ن . هه‌ندێک جاری دی ده‌بنه هۆی ده‌رکه‌وتنی ئه‌م نیشانانه :\n# ئاوسانی نێوسک ، ئازار له کاتی به‌تاڵکردنه‌وه‌ی ڕیخۆڵه‌دا ، له کاتی سوری مانگانه‌دا ، له کاتی زایه‌ندی دا ، له بڕبڕه‌ی پشتدا و ئازار له مه‌مکه‌کاندا ، هێڵنج و ڕشانه‌وه .\nهه‌ر کاتێک نه‌خۆش ئه‌م نیشانانه‌ی لێ ده‌رکه‌وت پێویسته پزیشک چاره‌سه‌ری بکات :\n# ژانکردنی سمت و سێ به‌نده . تا ، گێژبوون و بوورانه‌وه . خێرابوونی هه‌ناسه‌دان .\nئه‌م نیشانانه کا‌تێک ده‌رده‌که‌ون که کیسێک ده‌ته‌قێت و له ناو ده‌چێت .\nگه‌ر ئه‌م ئالۆزکاریانه له کاتی خۆی دا چاره‌سه‌ر نه‌کرێت ئه‌وا ده‌رئه‌نجامی خراپی ده‌بێت .\nپزیشک ده‌توانێت له رێگای ئه‌زمایشێکی کلینیکی دامێندا کیسه‌کانی سه‌ر هێلکه‌دانه‌کان ده‌ستنیشان بکات . له‌م باره‌دا هه‌ست به ئاوساوی (په‌نمانی) یه‌کێک له هێلکه‌دانه‌کان ده‌کرێت ، هاوکات سونه‌ری هێلکه‌دانه‌کان ته‌واوکه‌ری ئه‌زمایشه‌که‌یه ، ئه و کاته قه‌باره و شێوه (ره‌ق ، نه‌رم) ی ده‌ستنیشان ده‌کرێت . تیشکی DT وMR خاس کیسه‌کان ده‌ستنیشان ده‌کات .\nئه‌وه‌ی شایانی باسه زۆربه‌ی زۆری کیسه‌کان بۆ خۆیان نامێنن وله ناوده‌چن ، ده‌نا ده‌بێت پلانی چاره‌سه‌ری بکه‌وێته گه‌ڕ . بۆ دڵنیا بوون باشتر وایه سۆنه‌رێکی دی بکرێت بۆ ئه‌وه‌ی بزانرێت باره‌که له کوێ دایه؟ گه‌ر له چه‌ند هه‌فته‌یه‌کدا کیسه‌کان نه‌مێنن و نیشانه‌کان نه‌ڕه‌وێنه‌وه ئه‌وا ده‌بێت پزیشک به شوێن هۆی ده‌رکه‌وتنی نیشانه‌کاندا بگه‌ڕێت . پێویسته :\n# تێستی دووگیانی بۆ خانمه‌که بکرێت ،\n# تێستی هۆرمۆنه‌کان (ئؤسترۆجین و پڕۆجێستێرۆن) بکرێت .\n# تێستی پێوانی رێژه‌ی CA125 له نێوخوێندا بۆ ده‌ستنیشانکردنی هێلکه‌دانه‌کان بکرێت .\n# حه‌بی منداڵ نه‌بوون ، تا ئیمڕۆ توێژه‌ران به یه‌کێک له باشترین چاره‌سه‌ره‌کان پێشنیاری ده‌که‌ن . ئه‌م ده‌رمانه ده‌بێته هۆی ده‌رنه‌دانی هێلکه له هێلکه‌دانه‌وه وهاوکات درو‌ست نه‌بوونی کیسی نوێ . حه‌به‌کان ده‌بنه هۆی که‌مکردنه‌وه‌ی رێژه‌یان و مه‌ترسی تووشبوون به شێرپه‌نجه‌ی هێلکه‌دانه‌کان به‌تایبه‌تی له ئافره‌تی به‌ساڵاچوودا (پاش نه‌مانی خولی مانگانه) زێده‌تره .\nنه‌شته‌رگه‌ری ، کڕاندن یان پاککردنه‌وه‌ی کیسه‌کان .\nنه‌شته‌رگه‌ری ، لابردنی هێلکه‌دانه‌که و منداڵدان پێکه‌وه کاتێک که تووشی شێرپه‌نجه بووه.\nزۆربه‌ی زۆری کیسه‌کان بێ چاره‌سه‌ر خۆیان ده‌پووکێنه‌وه و نامێنن .\nبه ده‌گمه‌ن پزیشک له کاتی ئه‌زمایشی رۆتیندا شیرپه‌نجه‌ی سه‌ر هێلکه‌دانه‌کان ده‌ستنیشان ده‌کات .\nبه ده‌گمه‌ن کیسه‌که له شوێنی خۆی ده‌جوڵێت ، له‌م باره‌دا چوونی خوێن بۆ هێلکه‌دانه‌که ده‌وه‌ستێت ، که ده‌بێته هۆی مردن و له ناوچوونی خانه‌ی هێلکه‌دانه‌که .\nهه‌رچه‌نده ئه‌م باره نا ئاساییه به‌ڵام به رێژه‌ی له 3% له نێو نه‌خۆشییه کانی ژناندا له نێو کلینیکه‌کاندا ده‌بینرێت ، پێویسته به نه‌شته‌رگه‌ری په‌له چاره‌سه‌ر بکرێت .\nته‌قینی کیسه‌که ، نا ئاسایی و زۆر ده‌گمه‌نه که ده‌بیته هۆی ئازارێکی زۆرو خوێنبه‌ربوونی ناوه‌وه ، هاوکات هه‌وکردن و گه‌ر زوو چاره‌سه‌ر نه‌کرێت ده‌بێته هۆی مه‌ترسی بۆ سه‌ر ژیانی نه‌خۆشه‌که .\nخانمان ناتوانن خۆیان بپارێزن لیێ ، به‌لام ناوبه‌ناو کۆنتڕۆڵکردنی خانمان به سووده بۆ ئه‌وه‌ی تا زوو ده‌ستنیشان بکرێت باشتره . جاری وا هه‌یه نیشانه‌کانی کیسی سه‌ر هێلکه‌دانه‌کان وه‌ک نیشانه‌ی شێرپه‌نجه‌ی سه‌ر هێلکه‌دانه‌کانه . له به‌ر ئه‌وه سه‌ردانی پزیشک بۆ راست ودروستی باره که گرنگه . هاوکات ئه‌م نیشانانه بۆ پزیشک به سوودن بۆ ده‌ستنیشانکردن که به سوودی نه‌خۆش ده‌گه‌ڕیته‌وه :\nگۆڕانکاری له خولی مانگانه‌دا ، ئازاری درێژخایه‌نی سمت و سێ به‌نده ، نه‌مانی ئیشتیهای خۆراک خواردن ، به بێ هۆ دابه‌زینی کێشی له‌ش . ئاوسان و په‌نمانی سك .\nرێره‌وی نه‌خۆشییه‌که :\n-گه‌ر هه‌ندێک کیس چاره‌سه‌ر نه‌کرێت ده‌بێته هۆی نه‌زۆکی له ئافره‌تاندا .\n-کیسه‌کانی جۆری فه‌نکشنی نابێته هۆی نه‌زۆکی .\n-زۆریک له پزیشکه نه‌شته‌رگه‌ره‌کان وای به باش ده‌زانن کاتێک کیسه‌که گه‌وره ببێت و بگاته 10 سم ئه‌وا ده‌بێت به نه‌شته‌رگه‌ری لاببرێت . کیسه‌کان ناتوانن ببنه هۆی شیرپه‌نجه‌ی هێلکه‌دانه‌کان .\n1. www.healthline .com\n3. www.1177.se fakta om cystor äggstockarna\n7501 جار خوێندراوه‌ته‌وه


ژمارەیەک پەنابەری کورد لە تورکیا ئازاد کران – تۆڕی میدیایی خەڵک\n2018/06/09 - 8:49 PM\nبەڕێوەبەری فیدراسیۆنی سەراسەریی پەنابەرانی عیراق ئاماژە بەوە دەکات، توانیویانە دەیان پەنابەری ھەرێمی کوردستان لە تورکیا ئازاد بکەن و ڕاگواستنی دەیانی دیکەشیان بۆ سوریا ڕاگرتووە.\nئاری جەلال، بەڕێوەبەری فیدراسیۆنی سەراسەریی پەنابەرانی عیراق ڕایگەیاند: “دوای دەسگیرکردنی دەیان پەنابەری عێراقی لەتورکیادا، لە ماوەی یەک هەفتەی ڕابردوودا فیدراسیۆنی پەنابەران توانی کار بۆ ڕاگرتنی ڕاگواستنی ٥٢ پەنابەری عیراقی بکات بۆ سوریا.\nئەوەشی ڕاگەیاندووە: “هەروەها زیاتر لە ٢٠ پەنابەری کوردی سەر بە پارێزگای دهۆک کە لە نێویاندا ژن و منداڵ هەبوون، ماوەی ١٠ ڕۆژ بوو لەکەمپی ئورفا دەستبەسەر کرابوون، دوای هەوڵەکانمان لە تورکیا ئازادکران.”\nفیدراسیۆنە ھەفتەی پێشوو ڕاگەیەنراوێکی بڵاوکردەوە و تیایدا داوای لەو پەنابەرانەی ھەرێم کردووە کە لە تورکیا دەستگیر دەکرێن، خۆیان بە خەڵکی سوریا ناونووس نەکەن، چونکە بە پێی ڕێکەوتننامەیەکی جیھانی، ڕەوانەی ئەو وڵاتە دەکرێنەوە.\nئەگەری کاندیدکردنی عەللاوی بەھێزە و ئێران ھۆشداریی دەدات


گومانی بەکارهێنای چەکی کیمایی لە موسڵ\nلە بەیاننامەیەکی کە لە ڕۆژی شەممە بڵاو کراوەتەوە نەتەوە یەکگرتووەکان هۆشداری ئەوە دەدات ئەگەر بەکارهێنانی چەکی کیمیایی لە موسڵ پشتڕاست بکرێتەوە، دەبێتە تاوانی شەڕ و سەرپێچیکردنێکی ڕژدی یاسای مرۆیی نێونەتەوەیی.\nلیسا گراندێ ڕێکخەری کاروباری مرۆیی لە عێراق دەڵێت " ئەمە شتێکی ترسناکە و هیچ پاساوێک نییە بۆ بەکارهێنانی چەکی کیمیایی".\nئەو هێرشە گوایە لەم هەفتەیە لە ڕۆژهەڵاتی موسڵ ئەنجام دراوە، ئەو ناوچەیەی کە لە مانگی 1 هێزەکانی عێراق ڕایانگەیاند کە بەتەواوەتی ئازاد کراوە. هێرشەکە کراوەتە سەر گەڕەکێکی سەر ڕووباری دیجلە کە شارەکە دەکاتە دوو بەشەوە.\nپزشکانی نەخۆشخانەی فریاکەوتنی نزیک شاری هەولێر دەڵێن لە ڕۆژی پێنجشەممە چەند نەخۆشێکیان پێ گەیشتووە کە نیشانەکانی چەکی کیمیاییان پێوە دیار بووە.\nنازم حەمید کە منداڵەکانی دەموچاویان و دەستو قاچیان سوتابوو دەڵێت " هاوەنێک بەر ماڵەکەمان کەوت، ڕێک بۆ ناو هۆڵی دانیشتنەکەمان ". ئەو خێزانە لە نەخۆشخانەی هەولێر چارەسەرییان بۆ دەکرێت.\nئەو گوتیشی " بۆنێکی زۆر ناخۆش هات، لە بۆنی گاز دەچوو، کاری کردە سەر منداڵەکانم هەندێکیان جەستەیان سوتا و هەندێکیشیان تەنگەنەفەس بوون."\nحسێن قادر جێگری بەڕێوەبەری نەخۆشخانەکە دەڵێت هەر 10 نەخۆشەکەی کە لە نەخۆشخانە هێڵرانەوە ئێستا ڕەوشی تەندروستیان جێگیرە و لە چەند ڕۆژی داهاتوودا دەچنەوە ماڵەوە.\nبەشێکی زۆری ڕۆژئاوای شاری موسڵ هێشتا لە دەستی گروپی دەوڵەتی ئیسلامی (داعش)دایە سەرەڕای پێشوەچوونی بەرچاوی ئەمدواییانەی هێزەکانی عێراقی لە کەناری باشوری ڕۆژئاوای شارەکە.\nبە پێی ڕاپۆرتی ساڵی ڕابوردووی IHS، گروپێکی کۆکردنەوەی زانیارییەکان بنکە لە لەندەن، داعش بەلایەنی کەم 52 جار لە عێراق و سوریا چەکی کیمایی بەکار هێناوە. ڕاپۆرتەکە دەڵێت بەلایەنی کەم 19 لەو هێرشانەی لە دەوروبەری موسڵ ئەنجام داوە.\nکاربەدەستانی عێراق و هاوپەیمانان بە ڕێبەرایەتی ئەمەریکا بە بەردەوامی نیگەرانیان لەمەڕ هێرشی کیمایی داعش دەربڕیوە.\nهێزی عێراقی لە مانگی 10 ی ساڵی ڕابوردوو ئۆپەراسیۆنی ڕزگارکردنی شاری موسڵی ڕاگەیاند و پاش ڕزگارکردنی بەشی ڕۆژهەڵاتی شارکە لە مانگی ڕابوردوو ئۆپەراسیۆنی بەشی ڕۆژئاوای شارەکەی ڕاگەیاند.


پارتە نوێیه‌كه‌ی باباجان.. دۆزی کۆنی کورد لە تورکیا\nتێروانینی بۆ دۆزی كورد چییه ؟\nماڵپه‌ری پۆله‌تیك 2020.03.18 03:02 PM\nدوای چەند مانگ لە چاوەڕوانی، عەلی باباجان دامەزراندنی پارتە نوێیەکەی، "پارتی دیموکرسی و پێشکەوتن"(DEVA) (Demokrasi ve Atılım Partisi)ی لە ١١ ئەم مانگەدا (ئازاری ٢٠٢٠) ڕاگەیاند. بۆ ڕاگەیاندنی دامەزراندنی پارتەکەشی هەمان ئوتێلی "بیلکەنتی" ئەنقەرەی هەڵبژارد کە کاتی خۆی "پارتی داد و گەشەپێدان"ی تێدا لە ٢٠٠١ ڕگەیاندرا. پارتەکەی ئەحمەد داودئۆغڵوش "پارتی داهاتوو یا پاشەڕۆژ" (Gelecek Partisi )هەر لە هەمان ئوتێل لە ١٣ دیسەمبەری ٢٠١٩ ڕاگەیاندرا. ئەمە ئیماژێکە بۆ ئەوەی هەم باباجان و هەم داودئۆغڵو خۆیان بە دامەزرێنەر و خاوەنی ڕاستەقینەی پارتی "داد و گەشەپێدان" دەزانن، دەیانەوێ بڵێن ئەردۆگان پارتەکەی بەلاڕیدا بردووە و لە بنەما سەرەکی و ئامانجە ڕاستەقینەکانی دوور کەوتووەتەوە.\nبەخت یاوەری باباجان نەبوو لە هەڵبژاردنی کاتی ڕاگەیاندنی پارتەکەیدا، چونکە بڵاوبوونەوەی ڤایرۆسی کۆرۆنا دونیای بە خۆیەوە سەرقاڵ کردووە، بۆیە ڕووماڵێکی ئەوتۆی نەبینی. لە دەرەوەی تورکیا گرنگیی پێ نەدرا، لە نێوخۆی ئەو وڵاتەش دەسەڵاتی ڕەهای ئەردۆگان بەسەر دەزگاکانی میدیادا هیچ دەرفەتێکی بۆ نەهێشتەوە بە باشی بە خەڵکی بناسێنێ.\nهەموو پارتەکان لە ئاهانگی ڕاگەیاندنیاندا دروشمی جوان بەرز دەکەنەوە و ڕەخنەی توند لە سیاسەتی حکومەتی ئەو وڵاتە دەگرن کە تێیدا دادەمەزرێن. پارتەکەی باباجانیش وەک ئەوەی دادوئۆغڵو ڕەخنەی زۆری لە دەسەڵاتی دیکتاتۆری ئەردۆگان گرت، کە لە پێشێلکردنی مافەکانی مرۆڤ، بێدەنگ کردنی ڕۆژنامەوانانی ئازاد، سەرکوتکردنی نەیارانی سیاسی و کۆنترۆڵ کردنی دەسەڵاتی دادوەری لە تورکیا ئەڵقە سەرەکییەکانین. بەرپرسانی پارتەکانی باباجان و داودئۆغڵو پارتانە پێیان وایە ئەم سیاسەتانەی ئەردۆگان زەبری کوشندەی گەیاندووە بە سیستەمی سیاسی تورکیا کە لە بنەمادا دیموکراسییەکی لاوازە و جێنەگیری هەیە و لە ئەنجامدا وڵاتەی بۆ دواوە گەڕاندووەتەوە.\nگرنگی "پارتی دیموکراسی و پێشکەوتن" و "پارتی پاشەڕۆژ" لەوەدایە کە هەردووکیان لە هەناوی پارتی داد و گەشەپێدانەوە سەریان هەڵداوە و سەرکردەکانیان کەسانی دیاری ئەو پارتە بوون و ڕۆڵی بەرچاویان گێراوە لە گەشەکردنی ئابووری و سیاسی تورکیادا لە ساڵانی ڕابردوودا. بەشێک لە ئەندامان و لایەنگرانی "پارتی داد و گەشەپێدان"یان لە گەڵ خۆیاندا بردووە و لە کاتی هەڵبژاردنەکاندا کاریگەری زۆریان لە سەر جەماوەری ئەو پارتە دەبێ. ئەوەی بۆ ئەم کورتە باسەی ئێمە گرنگە هەڵوێستی ئەم پارتانەیە بەرامبەر مافەکانی کوردانی باکووری کوردستان.\nلە کەش و هەوای سیاسی تورکیادا کە بارگاوییە بە بیر و بۆچوونی ڕەگەزپەرستی، چاوەروانی وەرچەرخانی ڕادیکالی لە سیاسەتی ئەم پارتانەدا ناکرێ بەرامبەر بە دۆزی کورد. بەڵام ناکرێ ئەو ئیماژ و ئاماژانە نەبینین کە هەوڵی خاوکردنەوەی هەستی نەسیۆنالیستی توندڕەوی تورک و باری گرژی تورکیا دەدەن و باس لە مافی یەکسانی و هاووڵاتێتی لەو ولاتە دەکەن.\nلە دوای ڕاگەیاندنی "پارتی پاشەڕۆژ"ی داودئۆغڵو پێشبینی ئەوەم کردبوو، کە چاوەڕوان دەکرێت سەبارەت بە هەڵوێست لە مافەکانی کورد، پارتەکەی عەلی باباجان هەنگاوێک زیاتر بچێتە پێشەوە. هەردوو حیزب لە ڕەتکردنەوەی سیستەمی سەرۆکایەتیدا هاوبیرن و بە هۆکارێکی گرنگی دەسەڵاتی نادیموکراتی ئەردۆگانی دادەنێن. ئەمان پێیان وایە کە دەبێ سیستەمی سیاسی پاڕلەمانی بێ و نابێ سەرۆکی کۆمار لە هەمان کاتدا سەرۆکی پارتێکی سیاسی بێ، چ جای پارتی دەسەڵاتدار. لە بوارەکانی میدیای ئازاد و ئازادی بیروڕا دەربڕین، سەربەخۆیی سیستەمی دادوەری، داڕشتنەوەی سیاسەتی دەرەوەی تورکیا، کۆتایی هێنان بە سیاسەتی ڕاونان، تۆقاندن و سزادانی بەکۆمەڵ و خاوکردنەوەی کەش و هەوای ژەهراوی ڕق و کینە لە نێوان دانیشتواندا و دابەشبوونی کۆمەڵگا...تاد ئەم دوو حیزبە بیر و بۆچوونەکانیان زۆر لە یەکەوە دوور نین. ڕەنگبێ جیاوازی سەرەکی لە نێوان هەردوو سەرکردەدا لەوەدا بێ، کە داودئۆغڵو کەسێکی ئایدیۆلۆژییە و ڕۆڵی سەرەکی هەبووە لە داڕشتنی بنەما فیکری و سیاسییەکانی دەسەڵاتی "پارتی داد و گەشەپێدان"دا، لە کاتێکدا باباجان کەسێکی پراگماتییە و گرنگی زۆر بە پێشخستنی ئابووری دەدا و ڕۆڵی بەرچاوی هەبوو لە گەشەکردنی ئابووری تورکیا لە دە ساڵی یەکەمی دەسەڵاتی ئەو پارتەدا. هەرچەندە دید و بۆچوونەکانی داودئۆغڵوش گۆڕانیان بەسەردا هاتووە، بەڵام هێشتا نەیتوانیوە خۆی لە ئایدیۆلۆژییای ئیسلامی سیاسی ڕزگار بکات. ئەو تا ئێستاش خۆی بە خاوەنی ڕاستەقینەی "پارتی داد و گەشەپێدان" دەزانێ و ئەردۆگان و لایەنگرانی بەوە تۆمەتبار دەکات کە ئەوان لە بنەما سەرەکییەکانی ئەو حیزبە دوور کەوتوونەتەوە و گوایە ئەم هەوڵەدەدات لە ڕێگەی "پارتی دواڕۆژەوە" ئەم بنەمایانە زندوو بکاتەوە. هەرچی باباجانە وا پێدەچێ هەندێ خۆی بەدوور دەگرێ لەو بنەمایانە. لە وتاری ڕاگەیاندنی پارتەکەیدا وتێ"هیچ پیرۆزییەکی ئایینیمان ناکەینە ئامێرێکی سیاسی" ئەو شێوازەی ئەردۆگان سەد دەر سەد پەیڕەوی دەکات.\nئەوەی لێرەدا بۆ ئێمە گرنگە دیدی ئەم پارتەیە بۆ دۆزی کورد لە تورکیا. ئاشکرایە بەشێک لە کوردانی باکووری کوردستان، بەتایبەتی بەشە پارێزگارەکەی، تا ئێستاش دەنگ بە پارتی داد و گەشەپێدان دەدەن، بەڵام ئەوان ڕۆژ لە دوای ڕۆژ لە سیاسەتەکانی ئەردۆگان بێ هیوا دەبەن. هاوپەیمانیی ئەردۆگان لە گەڵ دەولەت باخچەلیدا و پەنابردن بۆ گوتاری ناسیۆنالیستی توندڕەو، وای کردووە ئەو کوردانە باوەڕیان بە سیاسەتەکانی نەمێنێ و بەدوای ئەڵتەڕناتیفدا بگەڕێن. پێیان وابوو پارتەکەی داودئۆغڵو دەبێ بەو هێزەی کە چاوەڕوانی دەکەن، بەڵام هەر زوو بۆیان دەرکەوت کە ئەو پارتە ناتوانێ وەڵامی داخوازییەکانیان بداتەوە، بۆیە لە چاوەڕوانی ڕاگەیاندنی پارتەکەی باباجاندا بوون. لە ٩١ دامەزرێنەری پارتەکە ٢٥یان لە باکووری کوردستان هاتوونەتە دونیاوە و پێگەی گرنگیان لە نێو پارتەکەدا هەیە. هێشتا ئەوە نازانرێ ئایە هەموو کوردن یا هەر کوردستان شوێنی لە دایکبوونیانە. پێدەچی باباجان و هاوڕێکانی گوێێان بۆ داخوازییە سیاسی و کۆمەڵاتییەکانی توێژە جیاوازەکانی کۆمەڵگای کوردی شل کردبێ، ئەو داخوازییانەی ساڵەهای ساڵە هاواریان بۆ دەکەن. زۆر لە کوردان پێیان وایە کە ئەم پارتەی باباجان لە "پارتی دایکی نیشتمان"ی تورگوت ئوێزال دەچێ، کە لە ساڵی ١٩٨٢ دایمەزراند و لە کۆتایی هەشتاکاندا کۆمەڵێ تابووی لە بارەی کوردەوە لە تورکیا شکاند.\n"پارتی دیموکراسی و پێشکەوتن" عەلی باباجان هۆکاری سەرەکی دۆزی کورد لەوەدا دەبینێ "کە سیستەمی سیاسی تورکیا شکستی هێناوە لەوەی ببێتە سیستەمێکی دیموکراسی لە سەر بنەماکانی مافی مرۆڤ". ئەمە بنەمایەکی دروستی لێکدانەوەی باری ناهەمواری سیاسییە لە تورکیا. بۆ خۆم ئەوەش بە گرنگ دەزانم، کە ئەم حیزبە نەهاتووە و دۆزی کورد لە هەندێ پرسی لاوەکی کورت بکاتەوە، بەڵکو دان بەوەدا دەنێ کە ئەم دۆزە "پاشخانێکی مێژوویی دوور و درێژی هەیە". ئەو ڕاستییەش دەبینێ، کە هەرچەندە دۆزی کورد ڕەهەندی کۆمەڵایەتی و ئابووی و کولتووری زۆری هەیە، لێ"کێشەکە لە ڕاستیدا بەندە بە وەڵامدانەوەی داخوازییەکانی هاووڵاتیانی کورد لە بوارەکانی ئازادی، مافی دیموکراسی و یەکسانی". لە خاڵێکی تری پرۆگرامی ئەم پارتەدا ئیماژێک دەبینین بۆ ئەگەری دەستپێکردنەوەی گفتوگۆی ئاشتی لە نێوان کوردان و دەوڵەتدا، کە هەندێ لە دامەزرێنەرانی "پارتی دیموکراسی و پێشکەتن" لە کاتی خۆیدا ڕۆڵی گرنگیان تێدا بینی کاتێ لە ڕیزەکانی "پارتی داد و گەشەپیدان"دا بوون، بە تایبەتی کەسایەتییەکی کوردی وەک عەبدولڕەحیم ئاقسۆی کە چەندین جار داوای وتووێژی لە نێوان بزاڤی کورد و دەوڵەتدا کردووە. لێرەدا بە ڕوونی ئاماژە بەوە کراوە کە بۆ چارەسەرکردنی دۆزی کورد پێوسیتە "کەناڵی سیاسی بە کراوەیی بهێڵرێتەوە لە بەردەم هاووڵاتیانماندا لە سەر بنەمای متمانەی هاوبەش و سازکردنی زەمینەی دیموکراسی، کە ڕێگا دەکاتەوە بۆ دان و سان لە سەر داخوازییەکان بە ئاسانی، ئەوەش لە ڕێگەی فراوانکردنی پانتایی ئازادی و جێگیرکردنی بنەمای قانوونی".\nخاڵێکی هیوابەخش لە پرۆگرامی پارتەکەی باباجان ئەوەیە کە بۆچوونێکی "پارتی گەلانی دیموکراسی" دووپات دەکاتەوە، کاتێ دەڵێ"کاتێ تورکیا کێشەی کورد چارەسەر دەکات، ئەوا لە دیموکراسیدا پێشدەکەوێ و ئابوورییەکەی بەهێز دەبێ و سەرچاوەکانی بۆ پێداویستییەکانی وڵات بەکار دێنێ و بەفیڕۆیان نادات لە کردەوەی سەربازیدا. هەروەها ئاستی پێوەرە قانوونییەکانی بەرز دەبێتەوە". ئەمە لێکدانەوەیەکی دروستە و ئەگەر تورکیا جێبەجێی بکردبایە، ئێستا لە بارێکی زۆر جیاوازدا دەبوو.\nدەمێکی زۆرە کورد و ناوەندە دیموکراتییەکانی تورکیا و دونیا داوا دەکەن پێناسەیەکی نوێ بۆ چەمکی هاووڵاتی لە تورکیا بێتە کایەوە بۆ ئەوەی جێگەی ئەو پێناسە کۆنە بگرێتەوە، کە لەسەر بنەمای یەک نەتەوە و یەک زمان و یەک ئاڵا ...تاد و ئینکارکردنی کورد و کەمینە نەتەوەیی و ئایینییەکان بنیات نراوە. لێرەدا پارتەکەی عەلی باباجان درکی بەم ڕاستییە کردووە و دوا دەکات پێناسەیەکی نوێ "بۆ چەمکی هاووڵاتێتی بکرێت بە شێوەیەک گشتگیر بێت و هەموو گروپە ئەتنیکی، ئایینی، مەزهەبی و کولتوورییەکان بگرێتە خۆ". بە بێ پێناسەیەکی نوێ بۆ دانیشتوانی تورکیا ئەنجامدانی گۆڕانکاری لەو وڵاتە زۆر ئەستەمە.\n"پارتی دیموکراسی و پێشکەوتن" لەو ڕاستییەش تێگەیشتووە، کە دۆزی کورد پرسێکی نێوخۆیی تورکیا نیە، بەڵکو بووە بە پرسێکی هەرێمی و نێودەوڵەتی و دەبێ کاربەدەستانی تورکیا بە شێوازێکی نوێ هەڵس و کەوتی لە گەڵدا بکەن. ئەم پارتە پێی وایە کە "چارەسەری هەمیشەیی لە سوریا تەنها لە ڕێگای دابەشکردنی دەسەڵاتەوە دەبێ لە نێوان گروپە ئەتنیکی و ئایینییەکاندا و بەکارهێنانی داهات و سامانە سرووشتییەکان بەشیوەیەکی دادپەروەرانە لە نێوان هەموو پێکهاتەکاندا. هەموو ئەمەش دەبێ لە ڕێگای سیاسی و دیپلۆماسییەوە لە گەڵ هەموو لایەنەکاندا بکرێت. هەر ئەمەش دەتوانێ بەرژەوەندییە ئابوورییەکان و ئاسایشی نیشتمانی تورکیا دابین بکات". لە باسی سوریادا دامەزرێنەرانی ئەم پارتەش کەوتوونەتە هەڵەیەکی گەورەوە کاتێ "پارتی یەکێتی دیموکراتی" و بزووتنەوەی فەتحوڵا گیولەن لە سەر یەک ئاست دادەنێن. ئەم تێزە ئەوە دەردەخات کە ئەم حیزبەش لە هەندێ پرس و لێکدانەوەدا نەیتوانیوە خۆی لە عەقڵییەتی دەوڵەتی شاراوە ڕزگار بکات.\nدەبێ چاوەڕوان بین بزانین ئەم حیزبە لە ڕۆژان و ساڵانی داهاتوودا چەندێ بەم پرینسپانەوە پابەند دەبێ، کە لە گوتاری ڕاگەیاندن و پرۆگرامی سیاسیدا بانەگەشەی بۆیان کرد


کێشەکە گزیکارییە - پەرەگراف\nوا نزیکەی ساڵێکە ئەنجومەنی نوێنەرانی عێراق، سەرقاڵی وتووێژ کردنە لەسەر پڕۆژە یاسای هەڵبژاردنی ئەنجومەنی نوێنەرانی عێراق، هەڵبەت ئەمەش لە دەرەنجامی فشاری خۆپیشاندەرانی عێراق بو. هەروەها ئەنجومەنی نوێنەران ناچار بو کۆمسیۆنی پێشوی هەڵبژاردن «کە هەر لەسەرەتای ئەم خولی هەڵبژارەنە بە سەفقەیەکی کوتلە گەورەکان دەست بەکار کرانەوە» هەڵوەشێنێتەوە و، بە یاسایەکی نوێ کۆمسیۆنێکی نوێ دەستنیشان بکرێت.\nخۆپیشاندەرانی عێراق سەرکەوتو بون لە گۆڕینی کۆمسیۆنی هەڵبژاردنەکان و یاسای هەڵبژاردنیش. بەڵام هێزە سەرەکییەکانی براوەی هەڵبژاردنی پڕ گزیکاریی پێشوی عێراق لە 2018، سەرکەوتو بون لە بەلاڕێدا بردنی داواکاریی خۆپیشاندەران و، ئەنجومەنی کۆمسیارانی نوێیان وەک کێک لە نێوان خۆیاندا دابەش کرد. بۆ یاسای هەڵبژاردنیش هەمان سیناریۆ دوبارە دەبێتەوە. دوای ئەوەی یاسای هەڵبژاردن «جگە لە بازنەکانی هەڵبژاردن» لە مانگی دوازدەی ساڵی رابردو بە کەموکوڕیی زۆرەوە تێپەڕێنرا، وا ئێستاش هەمان ئەو هێزانە ئەیانەوێ بازنەکانی هەڵبژاردن بەو شێوەیەی دڵخوازیانە، تێپەڕێنن.\nوەک چەند جارێک لە کۆبونەوەی پەرلەمان و کۆبونەوە سیاسییەکانی تریش دوپاتمان کردۆتەوە، کێشەی هەڵبژاردنەکانی عێراق بە هەرێمیشەوە، کێشەی سیستمی هەڵبژاردن و چۆنیەتیی دیزاینی بازنەکانی هەڵبژاردن نییە، بەڵکو پەیوەندیی بەو گزیکارییە بەرفراوانە هەیە کە بەردەوام لە هەڵبژاردنەکان بە رێگای جیاواز دوبارە ئەبێتەوە و دەرەنجامی دەنگی خەڵک ئەگۆڕێت. کێشەکە پەیوەندیی بە پارەی سیاسیی گەندەڵ و بونی هێزی چەکداری حیزبی هەیە کە بە هۆیانەوە ناهێڵرێ هاونیشتیمانی دور لە فشار بە ئازادانە دەنگ بدات. هەمو ئەمانە وای کردوە کە بەردەوام ئاستی بەشداریی خەڵک لە هەڵبژاردنەکان رو لەدابەزینە. هەر بۆیەش بەشداری لە هەڵبژاردنەکانی ئەنجومەنی نوێنەرانی عێراق لە ساڵی 2018 کەمترین ئاستی تۆمار کرد، بەڵام دوای ساڵێک بە هەزاران هاوڵاتیی پارێزگاکانی ناوەڕاست و باشوری عێراق، رژانە سەرشەقامەکان و داوای گۆڕینی کۆی سیستمی سیاسیی عێراقیان کرد.\nهەمو سیستمەکانی هەڵبژاردن و شێوازی دابەش کردنی بازنەکانی هەڵبژاردن، لە سیستمە دیموکراسییەکاندا، لایەنی چاکە و خراپەی خۆیان هەیە. هیچ سیستمێکی هەڵبژاردنیش دادگەریی رەها بەدیناهێنێت. رەنگە سیستمێک بۆ کۆمەڵگایەک باش بێ، بەڵام بۆ دەوڵەتێکی تر بەکەڵک نەیەت. تەنانەت رەنگە لە ناو یەک دەوڵەتدا بە تێپەڕ بونی کات سیستمێکی هەڵبژاردن کە پێشتر دادپەروەریی لە پێوانە کردنی دەنگی هاوڵاتیان بەدیهێنابێ، بەڵام دواتر بە هۆی هەندێ گۆڕانکارییەوە سیستمێکی تاک حیزبی بەرهەم بهێنێ. هەر بۆ نمونە سیستمی بازنەی هەڵبژاردنی تاک کورسیی بەریتانیا کە پێشتر سیستمێکی جوت حیزبیی جێگیری بەرهەم دەهێنا کە بەردەوام ئاڵوگۆڕی دەسەڵاتی دەهێنایە کایەوە، بەڵام ئێستا بە هۆی ئەوەی حیزبی کرێکاران، هەندێک لە بازنەکانی سکۆتلەندای لە قازانجی حیزبی نیشتیمانیی سکۆتلەندی لەدەستداوە، لەپاڵ هۆکاری تر، ئەمە بوەتە هۆی ئەوەی حیزبی پارێزگاران سەرباری قەیرانە زۆرەکانی بەریتانیا بۆ چەند خولێکە بەردەوام هەڵبژاردنەکان ئەباتەوە.\nفرە بازنەیی هەڵبژاردن لە سیستمە دیموکراسییەکان دا، ئەبێتە هۆی رەنگدانەوەیەکی زیاتری ئیرادەی دەنگدەر لە ئەنجامی هەڵبژاردنەکان. بەڵام لە وڵاتێکی وەک عێراق بە هەرێمیشەوە کە گزیکاری گۆڕاوی یەکلاکەرەوەی هەڵبژاردنەکانە، بچوک کردنەوەی بازنەکانی هەڵبژاردن، لە قازانجی هێزی رێکخراوی خاوەن هێزی چەکدار و خاوەن پارەی گەندەڵییە کە بە ئاسانی ئەتوانێ دەنگەکانی رێکبخا و براوەی هەڵبژاردن بێ. لەخۆوە نییە ئەو هێزانەی بە هۆی ساختەکاری لە هەڵبژاردنەکانی رابردوی ئەنجومەنی نوێنەران زۆرترین ژمارەی کورسییان هێناوە و، ئەوانەی تۆمەتبارن بە سوتاندنی کۆگای دەنگەکانی هەڵبژاردنی رابردو لە رەسافە بۆ پەکخستنی ژماردنەوەی دەستیی دەنگەکان، ئێستا ئاڵاهەڵگری بچوک کردنەوەی بازنەکانی هەڵبژاردنن!


دەنگ‌دان بۆ بەردەوامیی ڕاووڕووت و جینایەت؟\nزایینی: ٠٧-٠٥-٢٠١٧ - هەتاوی: ١٣٩٦/٠٢/١٧ - ١٨:٤٨ تاران قه‌باره‌ی فۆنت:\nلە سیستمە دێموکراتیکەکاندا بەشداریی خەڵک لە پرۆسەی دەنگداندا کە لە ویست و ئیرادەی ئازاد و سەربەخۆی ئەوانەوە سەرچاوە دەگرێ، نیشانەی بڕوای خەڵک بە سیستمی سیاسیی وڵاتەکەیانە. بەڕێوەبردنی هەڵبژاردنی ئازاد لە بنەماکانی سیستمێکی دێموکراتیکە کە تێیدا خەڵک بە هەڵبژاردنی نوێنەران و بەڕێوەبەرانی وڵاتەکەیان، ئەوان ئەرکدار دەکەن کە لە سەر حسێبی خەڵک گرینگترین بڕیارەکان دەربکەن. هەر بۆیەشە لە وەها سیستیمێکدا بەشدارنەبوونی خەڵک لە پرۆسەی دەنگداندا دەبێتە هۆی نیگەرانی و لاوازیی دێموکراسی. بەرەواژی سیستمە دێموکراتیکەکان، لە سیستمە تەواویەتخواز و تووتالیتێرەکاندا کاربەدەستان بۆ ئەوەی کە ڕەوابوون بە دەسەڵاتی خۆیان ببەخشن، زۆر جار لە نرخە نۆژەن و دێموکراتیکەکان بۆ بە ڵاڕێدا بردنی خەڵک کەڵک وەردەگرن کە دەنگدان یەکێکە لەو نرخانە. ڕێژیمی پەت و سێدارەی کۆماری ئاخوندی وەک نموونەیەک لەو ڕێژیمە دیکتاتۆرانە لە تەمەنی پڕ لە شوورەیی خۆیدا، هەموو دەرفەتێکی بە کار هێناوە بۆ ڕاکێشانی خەڵک بۆ سەر سەندووقەکانی دەنگدان. بۆ ئەوەی کە درێژە بە بەردەوامیی جینایەت و چەوساندنی خەڵک بدەن، پێویستیان بەوە هەیە کە دەسەڵاتی سیاسی لە دەستی خۆیاندا ڕابگرن و ئەگەر بە شێوازێکی ڕواڵەتییش بێ، ئەو دەسەڵاتە نگریسەی خۆیان بە ڕەوا و مەشرووع نیشان بدەن. ئەو دەسەڵاتە سیاسییە زۆر لە هەبوونی پارە ، سامان و ئابووریی بەهێز و هەڵبژاردنی ڕاستەقینە بۆ ئەو دز و جینایەتکارانە گرینگترە. لێکدانەوە و شی کردنەوەی هەموو لایەنەکانی سیستمێکی تووتالیتێر وەک کۆماری ئاخوندی لە توانای وتارێکی وەها کورتدا نیە. بۆیە مەبەستی ئەو وتارە جوابدانەوە بە دوو پرسیاری سەرەکییە: بەشداری لە پرۆسەی هەڵبژاردن لە سیستمێکی ئازاد و دێموکراتیکدا دێتە چ مانایەک و چ جیاوازییەکی هەیە لە گەڵ هەڵبژاردن لە سیستمی تەواویەتخواز و تێۆلوژیکیی کۆماری ئاخوندیی ئێراندا؟ ئەرکی ئێمە لە بەرانبەر وەها پرسێکدا چیە؟\nبۆ شی کردنەوەی وەڵامی ئەو دوو پرسیارە سەرەکییە، پێویستە کە لە پێشدا بە کورتی لە سەر مانای هەندێک کۆنسێپتی سەرەکی کە لەو وتارەدا بە کار دەبردرێن، ڕاوەستین؛ بۆ نموونە: دێموکراسی، هەڵبژاردن، بەشداری کردن، سیستمی تەواویەتخواز، تێۆلۆژی.\nدێموکراسی: یانی دەسەڵاتداریی خەڵک. سیستێمێک کە تێدا خەڵک خاوەنی کارتێکەریی زۆرە لە سەر داڕشتن و دانی بڕیارەکان.\nهەڵبژاردن: پێواژۆی بڕیاردان لە سەر دەستنیشان کردنی کەسێک یان کەسانێک بۆ بەدەستەوەگرتنی پۆستێکی ڕێکخراوەیی-سیاسی. هەڵبژاردن کردەوەیەکی دێموکراتیکە بەڵام دەتوانێ لە لایەن دەسەڵاتدارانی دیکتاتۆریشەوە بە کار ببردرێ بۆ ڕەوایی بەخشین بە دەسەڵاتی خۆیان و بۆ ئەم مەبەستە زۆر جار لە زەخت و گوشار و کەرەستەی ناڕەوا کەڵک وەردەگرن.\nبەشداریکردن: لەو وتارە دا مەبەست زیاتر بەشداریی سیاسییە.\nئەگەرچی لە سیستمە تەواویەتخوازەکاندا دەسەڵات هەوڵ دەدات هەموو ئاستەکانی ژیانی خەڵک کۆنتڕۆڵ بکات و وا خەڵک لە قاڵب بدا کە لە هەموو مەیدانەکاندا بە شێوازی نرخەکانی ئەو سیستمە بجووڵێنەوە. بەشداری کردن یانی تێکەڵ بوون بە پرۆسەی بڕیاردان. یانی تێپەرین بەسەر چوار کۆسپی مەشرووعیەت و ڕەوابوون، تێکەڵاوبوون و نوێنەرایەتی کردن و بەڕێوەبردن.\nسیستمی تەواویەتخواز: سیستمێکی سیاسی کە هیچ سنوورێک بۆ دەسەڵاتی خۆی دانانێ و هەولی کۆنتڕۆڵ کردنی هەموو لایەنەکانی ژیانی گەلەمپەری/گشتی و تایبەتیی خەڵک دەدات.\nتێۆلۆژی: زانستی خوا ناسی یان ئۆلی.\nهەڵبژاردن و دەنگدان لە سیستمی دێموکراتیکدا بە بەراود لە گەڵ ڕێژیمی ئاخوندی\nبۆ ئەوەی کە سیستمێک دێموکراتیک بوونی خۆی بسەلمێنێ، بەڕێوەبردنی هەڵبژاردن لە وادەی دیاریکراودا پێویستە، بەڵام بەس نیە. لە بەر ئەوەی کە لە زۆر وڵاتان و بە تایبەتی ئەو وڵاتانەی کە خاوەنی سیستمی دێموکراتیک نین، ئەگەری ئەوە هەیە کە لە کاتی هەڵبژاردندا فێڵ بکرێ، ئەولەهی و ئەمنیەتی هەڵبژاردنەکان بە شێوازێکی درووست ڕێک نەخرێ و لە کاتی دەنگدان یان بژاردنی دەنگەکاندا فێل بکرێ، ئۆپۆزیسیۆن نەتوانێ دەنگی خۆی بە خەڵک بگەیەنێ و میدیا لە ژێر کۆنتڕۆڵی دەسەڵاتداراندا بێ و دەرفەتی وەرێخستنی خۆپێشاندان نەبێ و ...هتد. بۆیە دەنگدان بە تەنیا کافی نیە بۆ ئەوەی کە بسەلمێنرێ کە سیستمێک دێموکراتیک و هەڵبژاردنەکان دادپەروانەن. کاتێک هەڵبژاردنێک دێموکراتیکە کە ئەنجامەکەی ئاماژەیەک بێ بە ئیرادە و ویستی خەڵک، نەک ئەوەی کە گرووپێک لە جیاتی خەڵک بڕیار بدەن و خەڵکیشیان بۆ ئەوە بوێ کە بە چوونی خۆیان بۆ سەر سندووقەکانی دەنگدان، لە بەر چاوی خەڵکانی دیکە بڕیاری ئەو گرووپە پچووکە ڕەوایی پێ ببەخشن. لە هەموو تەمەنی سیستمی کۆماری ئاخوندیی ئێراندا هیچ هەڵبژاردنێک بە بێ فرت و فێل بەڕێوە نەچووە، ئەگەر چی بەربژێرەکان هەموویان لە فیلتێری شۆرای نیگابان ڕا کە پارێزەری ڕێژیم و دەسەڵاتەکەیەتی، تێپەڕیون و مۆرەی خودی ڕێژیمن. زەقترین فرت و فێلەکان لە کاتی هەر دوو دەورەی هەڵبژاردنی مەحموودی ئەحمەدی نژاد بۆ سەرۆک کۆماریی ئێراندا کران. یانی ئەگەرچی هەر لە دەستپێکەوە بەربژێرەکان لە چارچێوەی ئیرادە و ویستی ڕێژیمدا پێ دەنێنە گۆڕەپانی هەڵبژاردن، بەڵام لە نێو ئەوانیشدا هەندێکیان زیاتر لە ئەوانی دیکە خۆییترن.\nکاتێک هەڵبژاردن دەتوانێ مانای هەبێ و سەرنجڕاکێش بێ کە بەربژێرەکان سەر بە لایەنەکانی جۆراوجۆری هزری و سیاسی بن کە بۆ بەدەستەوەگرتنی دەسەڵات کێبڕکێی یەکتر بکەن و بۆ بردنەوە، دەنگی خەڵک پێوەر بێ. لە سیستمێکی دێموکراتیکدا ئەوە لایەنە سیاسییەکانن کە کاندیدای خۆیان دەستنیشان دەکەن و ئەو کاندیدایانە بۆ بردنەوەی دەنگی خەڵک پاکێجی سیاسیی خۆیان ئامادە دەکەن و خەڵک و کاندیداکان بە شکڵێکی ئاگاهانە و ژیرانە بەرەو هەڵبژاردن دەچن. دەنگەکان لە گەڵ یەک بەرانبەرن و هەر تاکێک کارتێکەریی بەرانبەری هەیە لە سەر هەڵبژاردن بە نیسبەت تاکێکی دیکەی کۆمەڵگا. لە سیستمی کۆماری ئاخوندی‌دا بەرەواژی ئەو یەکە، کاندیداکان هەموویان قاڵ بووانی نێو سیستمی ئاخوندی و ئیسلامی سیاسیی خومەینیستین و کەسانی بەدەر لە وان، هیچ کاتێک ڕەواییان نابێ بە گوێرەی ئیدئۆلۆژیی ڕێژیم کە بتوانن خۆیان بەربژێر بکەن. پارتە سیاسییەکانی دژبەری ڕێژیم هەموویان قەدەغەکراو و نەتەوەبندەستەکانی ئێرانیش مافی ئەوەیان لێ زەوت کراوە کە بتوانن کاندیدایان هەبێ، تێکەڵاوی بازنەی دەسەڵات بن و دەسەڵاتی بەڕێوەبەریی وڵات بگرنە دەست.\nلە لایەکی دیکە، لە سیستمە دێموکراتیکەکاندا هەموو خەڵک مافی دەنگدانی هەیە (ئەوانەی کە سەرەوەی ١٨ ساڵن) و هەڵبژاردنەکان بە شێوازێکی نهێنی بەڕێوە دەچن. نهێنی بوونی هەڵبژاردنەکان بۆ ئەوەیە کە کەسێک نەکەوێتە بن زەخت و گۆشار بۆ ئەوەی کە بەرەواژی ویست و ئیرادەی خۆی دەنگ بدات. لە ئێراندا کە خەڵک بێبەشە لە هەبوونی پارتی سیاسیی دڵخوازی خۆیان، لە هەبوونی کاندیدای جێگای پەسەندی خۆشیان بێ‌بەشن. لە لایەکی دیکە، گرووپی وەک سوپای پاسداران هەیە کە بە وتەی خودی سەرانی ڕێژیم بە "حیزبی پادگانی" بەنێوبانگن و هەموو ئەوانەی کە نیزیکن لەو ئۆرگانیزاسیۆنە چەکدارە تیرۆریستە، دەبێ بە گوێرەی ویستی ئەوان دەنگ بدەن بەو بەربژێرەی ڕێژیم کە لە نێو ئەو بەربژێرانەدا یەکم جار ڕێژیم بۆ خۆی بە شیاوی داناون. لیرەدا ئیدی نهێنی بوون و نەبوونی دەنگدان مانای ڕاستەقینەی خۆی لە دەست دەدات.\nمەبەست لە هەڵبژاردن ئەوەیە کە خەڵک بتوانن لە سەر بڕیارەکانی دەوڵەت و دەسەڵات کارتێکەرییان هەبێ و ئەگەر دەسەڵاتدارێک بەڵێنەکانی جێ بەجێ نەکرد، خەڵک بتوانن بۆ دەورێکی دیکە دەنگی پێ نەدەن و لە سەر کار لای بەرن. بەڵام لا بردن و لا نەبردن یان باشتر بڵێین جێ گۆڕکێی مۆرەکانی ڕێژیم هیچ لە نێوەرۆکی ئەو ڕێژیمە ناگۆڕێ و هەموو بەربژێرەکان کار و کردەوەی خۆیان بۆ خولقاندنی جینایەت و تاڵانی سامانی وڵات بە ئەزموون سەلماندووە. بۆ ئەوان وەکهەڤی/بەرانبەربوون، ئازادی، دادپەروەری و ڕەوابوون لە ڕێنوێنییە تێۆلۆژییەکانی ئیسلامی خومەینیەوە سەرچاوە دەگرێ کە بە بڕوای ئەوان، توانەوە لە نێو وەها سیستمێکدا، تەنیا ڕێگای ڕزگارییە. کە وا بوو، دەنگدان و ڕەشکردنی کاغەزێک چ نرخێکی هەیە کە مرۆڤ خۆی بۆ ماندوو بکا!؟ بۆ چی مرۆڤ دەبێ بۆ خۆی و بە دەنگی خۆی ماوەی بندەستیی خۆی درێژ و ڕەوایی بە ژێردەستبوونی خۆی ببەخشێ!؟ باشە ئەرکی ئێمە وەک تاک لە لایەک و وەک کورد لە لایەکی دیکە چیە بۆ خۆ دەربازکردن لەو هەموو زڵم و زۆرە؟\nهەر وەک دەزانن، ڕێژیمی ئاخوندی ڕێژیمێکی دژە کوردە. بەو مانایە کە ڕێژیمی خومەینی بەدەر لە ئەوەی کە تاکی کورد چ ئۆل یان بیر و هزرێکی سیاسیی هەیە، تەنیا و تەنیا لە بەر کورد بوون دژایەتیی هەموو کوردێک دەکا و بۆ ئەوەی کە خەڵکی دیکەش بە دژی کورد هان بدا، هەر لە دەستپێکی بە دەستەوەگرتنی دەسەڵاتەوە تا ئەمڕۆ ڕۆژانە لە پڕوپاگاندا و تۆمەت ڵیدان و تاوانبارکردنی کوردەکان بە گشتی، کەڵک وەردەگرێ و بۆ لە نێوبردنی کورد لە هیچ جینایەتێک دەست ناپاریزێ. جینایەتەکانی ڕێژیمی خومەینی بە دژی گەلی کورد لەو بارەوە لە گەڵ جینایەتەکانی ڕێژیمی هیتلێر بە دژی جوولەکەکان (ئانتی سێمیتیسم) زۆر وەک یەک دەچێ.\nهەروەها ڕێژیمی ئاخوندی ڕێژێمێکی ڕەگەزپەرەستە و لە سەر بنەمای ئیدئۆلۆژیی ئێرانچێتی و ئۆلی ئیسلامی خومەینی دامەزراوە و کوردەکان وەک سەرەکیترین دژبەری خۆی لەو بارەوە دەزانێ، و بۆیە بۆ لە نیو بردنی کوردەکان لە هەر ڕێگایەکی لواوەوە تێدەکۆشێ. نەک لە ڕۆژهەڵاتی وڵاتە داگیرکراوەکەمان، بەڵکوو لە هەموو بەشەکانی کوردستان بە دژی کورد هەوڵ دەدا و کوردستان بە قووڵایی ستراتیژیی ئێران پێناسە دەکا و هەوڵی نفووز و داگیرکاری لە هەموو بەشەکانی کوردستاندا دەدات. هیچ بەربژێرێکی سەرۆک کۆمارییش نەک بەرنامەیەکی بە دژی ئەو ویست و ئامانجەی ڕێژیم نیە، بەڵکوو هەموویان بە ساڵان بۆ ئەم ئامانجەی ڕێژیم کاریان کردووە. ئەوان بۆ سەرکوتی گەلی کورد توانیویانە بە باشی لە نێوان بژاردە و شەقاوەکانی خۆیاندا یەکیەتیەکی نەپچڕاو دامەزرێنن و دژی هەموو ماف و ئازادییەکی گەلی کورد بن. کە وابوو هەموو نیشانەکان دەرخەری ئەو ڕاستییەن کە ڕێژیمی ئاخوندی و کاربەدەستەکانیان وەک ڕێژیمێکی تێئۆلۆژیک و تووتالیتێر دوژمنی هەتا سەری گەلی کوردن. بۆیە تاکی کورد دەبێ وەک ئەرکێک بۆ پاراستنی بوون و مەوجوودیەتی خۆی و بەرژەوەندیی تاکی خۆی نەبێتە بەشێک لە پرۆسەیەک کە حکوومەتی ئاخوندی هەموو ڕێسا و یاساکانی دیاری کردووە. دەبێ هەول بدرێ کە بە دژی ئەو پیلانانەی ڕێژیم، کورد بە یەکگرتوویی و لە جاران زیاتر مەودای نێوان خۆی و ڕێژیمی ئاخوندی زیاد بکا و بە ڕاشکاوانە نیشان بدا کە ئێمە بەشێک لە سیستمی ڕێژیمی ئاخوندی نین. ئێمە نەتەوەیەکین کە گرینگی بە نرخە دێموکراتیکەکان دەدەین و خوازیاری وەدیهاتن و بەدەستەوەگرتنی مافی چارەنووسی خۆمانین و ئەو یەکە لە گەڵ نێوەرۆکی کۆماری ئاخوندی ناتەبایە. کە وا بوو، بۆ ئێمە هیچ جیاوازییەک لە نێوان هیج یەک لە بەربژێرە دز و جینایەتکارەکانی کۆماری ئاخوندی‌دا نیە و ئێمە لەو بڕوایەداین کە پرۆسەی هەڵبژاردن لە کۆماری ئاخوندی‌دا بە دوورە لە ئیرادە و ویستی ئێمە. بۆیە ئەو هەڵبژاردنە دەبێ بە تەواوی بایکۆت بکرێ.


مه‌سرور بارزانی: موچه ده‌بێته سیستمی بایۆمه‌تری و دوو موچه‌یی نایاسایی نامێنێت – wazho.net\nمه‌سرور بارزانی: موچه ده‌بێته سیستمی بایۆمه‌تری و دوو موچه‌یی نایاسایی نامێنێت\nتشرینی یه‌كه‌م 5, 2020\t2403240 جار خوێندراوەتەوە\nدانیشتنی په‌رله‌مانی كوردستان له‌سه‌ر داوای مه‌سرور بارزانی سه‌رۆكی حكومه‌تی هه‌رێم به‌رده‌وامه و له راپۆرته‌كه‌شیدا رایگه‌یاند، حكومه‌ت چاكسازی له‌سه‌ر هه‌ردوو ئاستی دارایی و كارگێڕی ده‌ستپێكردوه.\nدانیشتنه‌كه‌ی ئه‌مڕۆی په‌رله‌مانی كوردستان 4 كاتژمێر ده‌خایه‌نێت و پاش پێشكه‌شكردنی راپۆرتی گشتگیری حكومه‌ت له‌باره‌ی چاكسازی و موچه و پرسه‌كانی دیكه‌ی په‌یوه‌ندیدار، په‌رله‌مانتاران ده‌توانن پرسیار له سه‌رۆكی حكومه‌تی هه‌رێم بكه‌ن.\nله راپۆرته‌كه‌یدا، مه‌سرور بارزانی ئاماژه‌ی به‌وه‌كرد، كه حكومه‌تی هه‌رێم له‌سه‌ر هه‌ردوو ئاستی دارایی و كارگێڕی چاكسازی ده‌ستپێكردوه و چه‌ند هه‌نگاوێكی ناوه. سه‌ره‌ڕای ئه‌وه‌ش ئه‌و قه‌یرانه داراییه‌ی رووی له هه‌رێم كردوه به‌هۆی دابه‌زینی نرخی نه‌وت و بڵاوبونه‌وه‌ی ڤایرۆسی كۆرۆنا بوه.\nهه‌روه‌ها جه‌ختیكرده‌وه، كه موچه ده‌كرێته سیستمی بایۆمه‌تری و دوو موچه‌یی نایاسایی نادرێت.\nهه‌ر له راپۆرته‌كه‌دا ئاماژه‌ی به‌وه‌كرد، كه لیژنه‌یه‌كیان پێكهێناوه بۆ رێگری له قاچاخچێتی نێو ده‌روازه سنورییه‌كان.\nPrevious مه‌سعود بارزانی و سه‌رۆكی حكومه‌ت له‌گه‌ڵ سه‌رۆكی ده‌سته‌ی حه‌شدی شه‌عبی كۆبوونه‌وه\nNext بە داتا…قەرزەكانی سەر حكومەتی هەرێم زیادیانكردوە